Bukedde Online - Gavt. enunudde abawala 26 mu buwambe e Saudi Arabia\nOmuyimbi Betty Mpologoma anoonya musajja amuwasa\nAkalulu katabukidde Bwanika n'atuuka n'oku...\nPoliisi ya Saudi Arabia ng’ekolaganira wamu n’abakessi ba Uganda ye yakoze olulumba luno, oluvannyuma lw’okutuukirirwa Gavumenti ya Uganda ng’eyita mu mubaka waayo Dr. Rashid Yahaya Ssemuddu.\nYahaya Ssemuddu omubaka wa Uganda e Saudi Arabia ng’ali n’abawala abaanunuddwa.\nGAVUMENTI ya Uganda ekolaganye n’eya Saudi Arabia ne bazinda enfo omubadde mukuumirwa abawala Bannayuganda ababadde batulugunyizibwa nga bakola ng’abaddu n’enunulayo 26 ababadde baasibirwa mu buwambe e Saudi.\nPoliisi okukola kino, kiddiridde abawala musanvu okwekubira enduulu mu kitongole kya Special Investigations Unit (SIU) e Kireka oluvannyuma lw’okutwalibwa ku kyeyo ne bayita mu mbeera enzibu nga batulugunyizibwa mu ngeri etegambika.\nDr. Ssemuddu yagambye nti Poliisi y’e Saudi bwe yazinduukirizza ebifo abawala bano mwe baabadde, agasajja agaabadde gabakwese gaabunye emiwabo, kyokka yo poliisi n’esinga kwemalira ku kununula bawambe.\nAbawambe oluvannyuma baatwaliddwa ku kitebe kya Uganda mu Saudi Arabia era olwalabye ku Dr. Ssemuddu ne bamubanjulira nti ye mubaka wa Uganda, baaleekaanidde waggulu nga bagamba nti Katonda wa buyinza ate abalala ng’amaziga agajjulujjulu gabayitamu.\nBaasoose kuyimba luyimba lwa ggwanga n’Ekitiibwa kya Buganda oluvannyuma ne bamulombojjera ennaku gye baayiseemu.\nBaamutegeezezza nti abaabatwala baabasuubiza emirimu emirungi kyokka baasibira mu kiyumba kino gye babadde babakuumira nga baggyayo omu kw’omu okubagabanya mu Bawalabu okukola obwayaaya n’emirimu emirala.\nBaategeezezza nti baatwalibwayo nga bayita mu kkampuni ezeeranga nti zitwala abantu ku kyeyo era nti bannaabwe abamu baafa oluvannyuma lw’okutulugunyizibwa era tebaliiko malaalo. Ssemuddu yasuubizza nti gavumenti ekoze enteekateeka zonna ezisoboka okulaba ng’abawala bano bakomezebwawo okwa boobwe.\nAbawala baategeezezza nti bwe bamala okukola emirimu ate ne batasasulwa. Abeera asasuddwa afuna busammambiro. Rehemah Babirye yategeezezza nti baamuggya ku Mukwano Arcade kyokka abadde yeetamiddwa ng’atuuse n’okulowooza ku kwekola ekintu ave mu bulamu.\nPOLIISI EYISE ABAAFUNIRA EBIZIBU E SAUDI ARABIA\nOmwogezi wa poliisi mu ggwanga Fred Enanga yategeezezza nti waliwo abawala bangi abazze batulugunyizibwa n’ayita bonna abayise mu bizibu e Saudi Arabia bagende ku poliisi baggulewo emisango.\nYagambye nti oluvannyuma lw’okukwata omukazi Khalima Abdalla owa kkampuni ya Supreme Security Limited poliisi eri mu kunoonya banne abalala b’abadde akolagana nabo okuli Moses ne Charity nga poliisi yaggudewo fayiro GEF 001/2015, GEF276/2015, GEF 288/ 2015, GEF 289/2015, GEF 294/2015 ne GEF 305/2015.\nEnanga era yagambye nti poliisi yazudde omusajja akolagana ne Khalima Abdalla e Saudi Arabia nga ye Mutab Pasha Al Summery abeera mu kibuga Hall ng’ono kyazuuliddwa asinga kutumya bawala nga bwe batuukira ewuwe asooka kubakozesa bibye ekitali mu ndagaano gye bakola n’abantu ababatwala.\nEyaddira Felix Kaweesi mu bigere Hassana Kasingye asattira;Bamuweerezza obubaka obukambwe ku ssimu\nAbaakwatibwa ku gw'okutta Kirumira beemulugunya olw'okutulugunyizibwa okususse\nDrone egoyezza takisi ku lw'e Masaka 6 ne bafiirawo\nAbamu ku bafiiridde mu kabenje ku luguudo lw'e Masaka baziikiddwa\nTakisi esse bataano ku lw'e Mityana


Bukedde Online - NEBANDA: Abavunaanibwa okumutta baweze mukaaga\nNEBANDA: Abavunaanibwa okumutta baweze mukaaga\nOmubaka Dr. Sam Lyomoki kyaddaaki Poliisi emukutte ku bya Nebanda\nOmujaasi eyatta abakazi abasatu aleppuka n...\nAdded 15th January 2013\nKKOOTI e Makindye ekubyeko ng’abantu mukaaga abavunaanibwa okutta eyali omubaka wa Paalamenti owa Butalejja, Celina Nebanda basimbiddwa mu maaso g’omulamuzi.\nBya Henry Ssennyondo ne Alice Namutebi 15thJanuary,2013.\nOmuwendo gw’abantu abavunaaniddwa okutta Cerinah Nebanda gweyongedde nga kati bali mukaaga. Abasooka okuvunaanibwa mu musango guno, baali bana.\nAte eby’okwerinda ku kkooti byabadde binywezeddwa ng’ate kkooti yakubye era bannamateeka abamu katono babulwe we batuula.\nAdam Kalungi omutuuze w’e Kiruddu-Buziga, Ali Omar Almuzahim (40) omutuuze w’e Kiwafu e Kansanga, Noor Abubaker (32) nga mutuuze w’e Kiwafu mu Kansanga, Abid Rashied Butt (41), Khan Babu Abudul n’omukazi Fatuma Babu be bavunaaniddwa mu maaso g’akulira kkooti eno, Esther Nambayo.\nOludda oluwaabi olwa Gavumenti okubadde abakulembeddwamu: Samali Wakholi, Lucy Kabahuma ne Maurine Kagaba basomedde abawawaabirwa emisango ena omuli ogw’okutta omubaka Celina Nebanda mu butali bugenderevu.\nEmisango emirala: kuliko ogw’okusangibwa n’ebiragala ebitamiiza ekimenya etteeka g’ekitongole kya gavumenti ekya “Uganda National Drug Authority-UNDA” erya 206 n’obutundu obutundutundu obulala. Ssaako, okugaba ebiragala bino nakyo ekimenya etteeka lye lirimu.\nAbawawaabirwa nga bawolerezebwa kkampuni ya bannamateeka eya “Tumusiime & Kabega Advocates” abakulembeddwamu Kabega, yawakanyizza omusango ogwokuna oguvunaanibwa abawawaabirwa ng’agamba nti mu sitatimenti tekiggyayo bulungi okulaga ddi ebiragala bino lwe byagabirwa omubaka Nebanda.\nEmisango emirala esatu abawawaabirwa, gyonna bagyegaanye nga bagamba nti tebagizzangako.\nWabula Khan Babu yasoose n’atangalijja ng’ebimusomerwa, tabitegeera. Omulamuzi Nambayo kwe kumubuuza obanga ebitegedde bulungi n’asigala ng’alinga atamanyi kigenda mu maaso olw’okubanga Olungereza yabadde tgalutegeera.\nKkooti yamufunidde omusirikale w’ekitongole ky’amakomera Edyagu n’amuvuunulira mu Luswayiri emisango egyabadde gimusomeddwa n’agyegaana.\nKu musango ogwokuna ogw’ebiragala ebyagabirwa Nebanda, munnamateeka Kabega gwe yabadde takkiriziganya nagwo, yawaliriza kkooti okusooka okuwummulamu essaawa nga nnya basooke beetegereze amateeka kye gagamba n’oluvannyuma kkooti eddemu.\nEnkolagana ne bâ€™ovuganya nabo yâ€™ejja okunnyulula bizinensi yo - basuubuzi\nOmukazi bw'atasanyusibwa mu kisenge emirimu gizing'ama\nOkugaba y'ensibuko y'okukuuma obugagga


LUGANDA MARK MAKKO\n30 Abatume ne bakunnaanira awali Yesu; ne bamubuulira ebigambo byonna, bye baakola, ne bye baayigiriza.\n21 Yesu bwe yamutunuulira n'amwagala, n’amugamba nti Oweebuuseeko ekigambo kimu: genda otunde byonna by'oli nabyo, ogabire abaavu, naawe oliba n'obugagga mu ggulu: olyoke ojje ongoberere.\n23 Awo Yesu ne yeetoolooza amaaso, n’agamba abayigirizwa be nti Nga kizibu abagagga okuyingira mu bwakabaka bwa Katonda\n27 Awo Yesu n’abatunuulira n'agamba nti Mu bantu tekiyinzika, naye si bwe kityo eri Katonda; kubanga byonna biyinzika eri Katonda.\n11 N'atuuka ku Yerusaalemi n'ayingira mu yeekaalu; bwe yamala okwetoolooza amaaso okulaba byonna, obudde bwali nga buwungeera, n'afuluma n'agenda Bessaniya n'ekkumi n'ababiri.\n22 Yesu n'addamu n'abagamba nti Mube n’okukkiriza mu Katonda.\n33 n'okumwagala n'omutima gwonna, n'okutegeera kwonna, n’amaanyi gonna, n'okwagala muliraanwa wo nga bwe weeyagala wekka kusinga nnyo ebiweebwayo byonna ebiramba ebyokebwa ne ssaddaaka.\n28 Era muyigire ku mutiini olugero lwagwo: ettabi lyagwo bw’aligejja n'amalagala ne gatojjera mutegeera ng'omwaka guli kumpi\n7 Kubanga abaava be muli nabo bulijjo; na buli lwe mwagala muyinza okubatola obulungi: naye nze temuli nange bulijjo.\n14 Oluvarmyuma n'alabikira ekkumi n'omu nga batudde ku mmere; n'abanenya olw'obutakkiriza n'obukakaayavu bw'emitima gyabwe, kubanga tebakkiriza abaamu laba ng'amaze okuzuukira:


Ababaka Allan Ssewannyana ne Sseggirinya Muhammad basindikiddwa mu kooti enkulu – CBS FM\nWilson Ssenyonga agambibwa okuba nti abakaka Ssewannyana ne Sseggirinya gwebaatuma okutematema abantu mu bitundu bye Masaka\nKyadaaki kooti ento e Masaka esindise ababaka ba parliament Allan Ssewanyana owa Makindye West ne Sseggirinya Muhammed owa Kawempe North mu kooti enkulu, batandike okuwerenemba n’emisango.\nKuliko obutemu,okutta,okugezaako okutta,obutujju n’okuvujirira obutujju.\nKooti e Masaka yayise banna mateeka b’ababaka bano okulabikako mu kooti eno olwa leero,wadde nga wiiki ewedde kooti yeemu yali yabalagira okukomawo mu kooti nga 6 omwezi ogujja ogwa April.\nEkibaddewo ekyenjawulo mu kooti olwa leero, oludda oluwaabi lwanjudde Wilson Ssenyonga nti ye mutemu eyatumibwanga Ssewanyana ne Ssegirinya okugenda okutemula abantu e Masaka, nga babanja obuwanguzi bw’okulembeze w’ekibiina kya NUP Robert Kyagulanyi Ssentamu.\nAbabaka Ssewanyana Allan ne Sseggirinya Muhammad nga basimbiddwa mu kooti okuyita ku nkola ya zoom\nBanna mateeka babaka bano nga bakulembeddwamu Shamim Malende batabukidde mu kooti mu maaso g’omulamuzi Christine Nantege, nga bagala okumanya ekibadde kiremesezza agambibwa okuba omutemu ono bulijjo okuleetebwa mu kooti, era omutemu ono takkiriziddwa kubaako kigambo kyonna kyayogera.\nOludda oluwaabi lutegezezza kooti nti bulijjo agambibwa okubeera omutemu bamulina mutaano naye nga abadde abatawanya nnyo nga tebasobola kumuleeta mu kooti.\nObujulizi obubadde mu buwandiike nti baabujja mu muntu aleeteddwa nga agambibwa nti yemutemu ,bulaga nti yatematema abantu abawerako ebijambiya,nga abamu abaziika, era yenyigira ne mu bikolwa ebirala ebikambwe.\nShamim Malende Munna mateeka w’ababaka bano agambye nti kooti ya Leero ebamazeeko ebyewungula kubanga kakati omusango gw’ababaka bano bagwongedemu ebirumira.\nOlunaku olwenkya nga 29 march, ababaka bano Sseggirinya Muhammad ne Allan Ssewannyana lwebaweza emyezi 6 nga bali mu nkomyo, era nga kigambibwa nti kyekibakomezaawo mu kooti amangu nga ebbanga ly’okubanonyerezaako liweddeko.


Omu akubiddwa essasi naafa nga Poliisi etaasa abadde awamba omwana - Radio Simba, The Best Luganda Station in the World !\nOmu akubiddwa essasi naafa nga Poliisi etaasa abadde awamba omwana\nOmuntu omu akubiddwa essasi n’afiirawo ate omulala nabuukawo n’ebisago ebyamaanyi mu ttawuni ye Busia poliisi bwekubye mu bantu amasasi wamu ne ‘Tear Gas’ okugezaako okugumbulula abatuuze ababadde balumbye poliisi okukuba eyabadde ateberezebwa okuwamba omwana.\nEyafudde ye Fred Musiba omutunzi w’ennyanya mu katale ka Sofia ne Musa Mayende eyalumizddwa nga yawereddwa ekitanda mu ddwaliro e Tororo n’ebiwundu ebyamaanyi ku kisambi.\nOlutalo lwavudde ku lugambo olwatambudde nga bagamba nti waliwo omusajja eyabadde akwatiddwa mu ppaaka ya Takisi e Busia n’omwana nga amutadde mu kisawo natwalibwa ku poliisi ye Busia bwebatyo nebalumba poliisi nga bagisaba omusajja ono bamwekolereko wabula poliisi negaana. Abatuuze batandise okukasukira abasirikale ba poliisi amayinja ekyaletedde poliisi okubakubamu omukka ogubalagala n’amasasi okubagumbulula.\nDistrict Police Commander, Mr Eriya Elepot, yakakasizza kino wabula n’agamba nti omusajja ono munansi wa kenya teyasangiddwa na mwana yenna wabula yabadde n’ensawo ennene nga anoonya nyumba yakupangisa.\nMaama ne muwalawe basudde ebbujje lya nnaku 2 mu kabuyonjo.\nPrevious Abantu 25 bebasangiddwa nga bafudde mu myezi 5\nNext Pulezidenti wa Burundi Nkurunziza tagenda kuddamu kwesimbawo mu 2020


Bukedde Online - Leero mu mboozi z'omukenkufu, tukulaze engeri butto w’emmwaanyi gy'akola ku maanyi g’ekisajja n’abakyala bannabukalu\nLeero mu mboozi z'omukenkufu, tukulaze engeri butto w’emmwaanyi gy'akola ku maanyi g’ekisajja n’abakyala bannabukalu\nBazannye ffirimu ku ngeri abavubuka gye batobamu...\nButto akoleddwa mu mmwaanyi\nNg’oggyeeko okutunda kibooko oba kase, abamu bazikolamu kaawa. Abazungu tebasobola kubaawo awatali mmwaanyi kubanga erimu ekirungo kya ‘Caffeine’ ekibayamba okutambuza omusaayi ne bayita bulungi mu butiti.\nKyokka wano olw’embeera y’obudde, ‘Caffeine’ atukubisa entunnunsi ebiseera ebimu puleesa ne zirinnya, okukala emimwa n’okuleeta ekyoyooyo nga lw’otozinywedde teweebaka. Bingi bye tusobola okukolamu nga muno mwe muli butto w’emmwaanyi.\nOno omukola okuva ku mmwaanyi ento era kano katale kapya, kubanga tezibaamu ‘Caffeine’. Newankubadde abakulembeze tebakkiriza kunoga mmwaanyi nto naye ensi gy’eraze kubanga waliwo engeri abalimi gye basobola okufunamu ssente.\nOluzinoga tuzikaza mu dulaaya ne tukolamu butto w’emmwaanyi, ffe tusoose okumukola era tewali walala w’ogenda kumusanga.\n2 Abantu abalina ebirowoozo acamula obwongo n’okuyamba omusaayi okutambula n’atabeera munyiikaavu kuba olumu buvirako omuntu okwetuga.\n3 Ku baana abasoma, abayamba okubeera n’obwongo obwogi ne basobola okutegeera bye basoma.\n8 Alimu ekirungo kya ‘Anti oxidants’ ebiyamba okwoza ekibumba naddala abo abanywa omwenge. Era ayoza n’ensigo.\n14 Tusobola okumukozesa ng’ekyokunywa ku caayi ate n’okuzzaamu amaanyi naddala abo abakola ennyo ne bakoowa.\n16 Olw’okutambuza obulungi omusaayi, ayamba abaami abanafu okwezza obuggya ne baddamu embavu nga bafuna amaanyi g’ekisajja.\nOmukenkufu Julius Nyanzi owa Prof Bioresearch akulaga ebirungi ebiri mu budalasiini


Omusajja olumaze okumwanjula n’atundira mukazi we mu nju\nOMUSAJJA abadde yaakanjulwa, atabudde abooluganda bw’asuulidde mukyala we ebintu wabweru n’amugamba nti amaka yagatunda dda.\nIsaac Menya Nalugoda, nnannyini kkampuni enzimbi eya Bageya Construction Company esangibwa e Kamuli Kireka yasuulidde mukyalawe Prossy Nansamba gwe yayanjula mu September w’omwaka oguwedde ebintu wabweru n’amulagira okugenda abeere mu muzigo kubanga ennyumba yagitunze.\nNansamba annyonnyola bwati; “Maze ne Nalugoda emyaka mwenda ng’omwana waffe omukulu wa myaka musanvu era bulijjo abadde mwami eyeeyagaza okutuusa mu July w’omwaka guno embeera ye bweyakyuka.\nAlina omukazi Omutanzania gwe manyi nga maama Anna gwe yaleeta awaka n’amulambuza ennyumba ne kkalina gye tuzimba n’amugamba nti mwe tugenda okusengukira.\nOkuva omukyala ono bwe yajja awaka omusajja yakyuka, emirembe ne gituggwaako.\nBuli kiro twazuukukanga ne tusaba naye bwe nnamuzuukusanga ng’agaana. Lumu yansanga nga nsaba n’ankuba nga kwatadde n’okunnangira nti musabira afe.\nOmukozi w’awaka Fiina Nabirye agamba nti: Nnagenda okujja awaka wano ng’omwami alina obutakkaanya n’omukazi ng’olumu yabazuukusa mu kiro n’abagamba nti bajje bawulire ng’omukazi amusabira afe.\nOlunaku olumu omwami yangoba awaka nti muviire era nnasula wa Kojja wange e Kireka. Omukyala yampita era bwe yansangawo n’ambuuza ekinkomezaawo kwe kumugamba nti omukyala yampise muyambe ku mwana.\nAmaka ga Nalugoda agaatundiddwa\nWaliwo bwe yajja n’aggalawo ennyumba nga yasooka ku nziggyako ssimu era olwamala okussaako amakufulu n’anziriza essimu nga bw’agamnba nti kalabe omukazi bwanaayingira ennyumba.\nPoliisi tennyambye: Nansamba agamba nti agenze ku poliisi y’e Kira enfunda eziwerako kyokka n,atayambibwa. era yasaba\nn’omusirikale amukuume olw’okutya omusajja okumutuusaako obulabe ne bamumuma.\nKu Lwokutaano, Nalugoda yapangisizza bakanyama ne balumba amaka banfulumye n’ebintu ebyabadde bisigadde mu nnyumba babitwale mu kazigo e Bweyogerere gye baatwala ebyasooka kyokka baganda be abaakulembeddwa mwannyina\nCharles Buyinza ne babalemesa okubitwala.\nMu kulwanagana kuno Buyinza yakubiddwa n’afuna ebisago ku mukono ne baguyuza kyokka poliisi n’emuggulako omusango\nogw’okukuba mukodomiwe Menya nga guli ku fayiro nnamba SD: 14/25/09/2015 .\nKyendowooza omusajja annimba kubanga mu bbanga lya myezi mukaaga okuva bwe yanziggyako emmotoka gye yampa mu kwanjula yakaleeta abantu mukaaga nga bonna bagamba nti yabaguza ennyumba eno era ng’endagaano gye baleeta teyawuka kubanga omuntu gw’agamba nti ye yagula y’omu. Nsaba abakulu mu poliisi banyambe


Bukedde Online - Mukulu wange yadda n'abanja eyali andyazaamaanya\nMukulu wange yadda n'abanja eyali andyazaamaanya\nYasembyayo kunkuutira okwegendereza abantu, n’okutya ennyo ensi era buli lw’alabawo embeera gye yeekengera oba oli awo ng’ajja ng’akugamba nti, ‘Nakugamba okubeera omwegendereza, kati lwaki weeyisa bw’otyo?’ Sarah Nassanga 37 ow’e Sseguku anyumya engeri mukulu we Zam Nagujja gy’atabalekeredde:\nNassanga anyumya ku mukulu we amulabula. Omugenzi Nagujja.\nMukulu waffe Nagujja yatandika okulumizibwa omutwe mu 2003. Lwe gwasooka okumuluma ennyo baamujjanjabira ku Namulundu e Kajjansi n’atereera.\nJuly wa 2003 ng’atandika yakomawo okuva ku mulimu ng’agamba nti, ‘Bannange nfa’, ne tumuddusa mu ddwaaliro e Kajjansi bwe twamutuusaayo baamukebera ng’embeera ye mbi kye baava batusindika e Nsambya.\nWaayitawo ennaku bbiri ng’ali ku kitanda e Nsambya omutwe gweyongera okumuluma ne gumufuula n’amaaso nga naffe abamujjanjaba atutiisa. Bwe waayitawo wiiki emu ne gaziba nga takyasobola kutunula, wabula buli lwe gwamulumanga ng’agamba nti, ‘Baganda bange mbakuutira ekintu kimu mwegendereze nnyo abantu, ate ensi eno mugitye’.\nLwe yafa nga July 18, 2003 yampita n’ahhamba nti Sarah nze nfudde naye ensi eno nzibu era mugyegendereze, nkukuutira ebigambo bino naawe obikuutira abaana bange.\nWaliwo gwe nali nawola ssente ng’ono nali ntutte ebbanga nga mmubanja. Ono namusanga ne mmubuuza ddi lw’alinsasula, yanziramu kimu nti bwe mba njagala hhende ku poliisi.\nTwayawukana nnina obusungu ne nsalawo nti bwe bukya nsookera ku poliisi. Ebiseera ebyo waali wayise emyaka ebiri bukya tuziika mukulu waffe.\nEkiro ekyo mukulu wange yandoosa n’ahhamba nti, ‘Nali mmanyi njogera na muntu mukulu akwata bye bamugamba! Nakugamba weegendereze ensi, kati oyo omutwala ku poliisi ofunemu ki?\nNatya nnyo ne mpawamuka mu tulo, naye oluvannyuma naddawo ne nneebaka n’ahhamba nti, ‘Saagala kuncankalanya bye nakugamba olina okubissa mu nkola sikulaba ng’ogenze ku poliisi wabula ky’oba okola zuukuka ekiro kino ofune wuzu osaale weegayirire Katonda ojja kulaba nga ssente zo azikuwadde nga temusise muguwa’.\nBwe nasisimuka ne nfuna akadomola ne nfuna wuzu ne nsaala ,namala wiiki nnamba nga y’anzuukusa nti golokoka ekiro osaale gw’obanja ajja kukusasula.\nWiiki yali eggwaako kye nzijukira lwali Lwakutaano, mba ndi awo nga gwe mmanja ajja ahhamba nti mmusonyiwe okunneeyisizaako obubi era ng’andeetedde ekitundu ku ssente zange n’ansuubiza endala okuzimalayo ku Lwokubiri. Era bwe gwali.\nNaddamu okuloota mukulu wange nga tuva kusaala Juma n’ansiibula n’abula okuva olwo ebigambo bye mbissaako essira.\nAbazimba Masengere basigazza nsassale wa myezi 3\nAbazimba Masengere basigazza nsalessale wa myezi 3\nEMPOLOGOMA: Ekika ekireega eng'oma Mujaguzo


Bukedde Online - Mukomye enkola ey'okuyiwa omusaayi-Paapa\nMukomye enkola ey'okuyiwa omusaayi-Paapa\nAbaagobwa ku kyalo basattira\nEkisakaate kya Maama Nabagereka kitandise ...\nMsgr. Kasibante, Kalidinaali Wamala, Ssaabasumba Michael August Blume, Ssabasumba Lwanga ne Dr. Saturninus Mulindwa (ku ddyo) nga basala keeki.\nOmutukuvu Paapa Francis asabye Bannayuganda n’abantu bonna mu nsi okukomya enkola ey’okuyiwa omusaayi, n’okuyombagana, bwe baba bafunye obutategeeragana.\nYasabye abakulembeze b’eddiini, ne bannabyabufuzi bulijjo okunoonya emirembe nga bayita mu kuteesa. “Enkola ey’okulwana n’okuyiwa omusaayi emirundi gyonna tesobodde kuleeta mirembe. Okuyiwa omusaayi kuvaamu kuyiwa musaayi, oba emirembe egitatuukiridde.\nBulijjo tusaanye tweyambise enkola ey’okuteeseganya, okusobola okufuna emirembe,” Okubuulirira kuno Paapa Francis yakutadde mu bubaka bwe obw’olunaku lw’ensi yonna olw’emirembe (World Day of Peace) obwamusomeddwa omubaka we mu Uganda, Ssaabasumba Michael August Blume, mu Mmisa gye yayimbidde mu Lutikko e Lubaga ku Lusooka omwaka (Ssande, January 1).\nSsaabasumba Blume yennyamidde olw’ebikolwa eby’obukyayi, n’obusambattuko, ebibaddewo omwaka oguwedde, ebyatuuka n’okulabikira mu Klezia w’Omukama, Abakristu n’Abasosodooti abamu bwe baasiiwuuka empisa ne batuuka n’okujeemera abasumba baabwe, n’okwonoona ebintu bya Klezia.\nYennyamidde olw’abantu abaasiwuuka empisa ne bakuba, n’okutta be bateebereza okubeera ababbi. Yagambye nti obusungu tebumalaawo kibi, n’asaba Abakristu okwahhanga ekibi nga beeyambisa obugumiikiriza, okwagala, essaala, obusaasizi, n’okusonyiwa ababanyiizizza.\nSsabasumba Blume yasabye Abakristu okunoonya emirembe nga batandikira mu maka gaabwe. Yasabye n’abantu okufa ku bannaabwe abatali mu mbeera nnungi, n’ababonaabona omuli abaavu, abalwadde, abanaku, abasibe, n’ababundabunda.\nSsaabasumba w’essaza ekkulu erya Kampala, Dr. Cyprian Kizito Lwanga yasabye abazadde okukukuuma abaana baabwe baleme kwonoonebwa obubaka obubi ne pulogulaamu embi ze balaba mu mikutu gy’empuliziganya omuli yintaneeti, ttivvi ne n’ebirala.\nYategeezezza nti essaaza ekkulu erya Kampala nalyo ligenda kuteekawo ekimeeza kya whatsapp, okusobola okuwuliziganya obulungi n’Abakristu, ate n’okubayamba okumanya obulungi eddiini yaabwe.\nMmisa yeetabiddwaamu ne Kalidiinaali Emmanuel Wamala, Viika General, Msgr. Charles Kasibante, Bwanamukulu wa lutikko y’e Lubaga Fr. Joseph Mary Bbuye, n’Abasosodooti abalala. Eyali Ssenkaggale wa DP, Dr. Paul Kawanga Ssemwogerere, omumyuka wa Gavana wa Bbanka ya Uganda Dr. Louis Kasekende ne Prof. Vanencius Baryamureeba baabaddeyo.\n'Taata Sam' atuuyanidde ku Poliisi lwa kukuba pulomoota\nOmukazi afumise bba akambe mu kifuba\nAgezesezza emmotoka gy'akoledde emyezi 6 n'asasamaza ab'e Masanafu\nAvaamu amazzi agawunya\nEddagala erigimusa amagi agazaala lyokya?\nLwaki obusajja bwereega ekiro?


Bukedde Online - Kkooti eyongezzaayo okuwulira omusango omupya ku Meddie\nKkooti eyongezzaayo okuwulira omusango omupya ku Meddie\nAbakolera ku Kampala Road beekalakaasizza...\nSsemakookiro ali mu Lubiri azannya: Akuze...\nOKUWULIRA omusango omupya oguvunaanibwa mwanamulenzi Meddie Ssentongo, eyasingisibwa ne Bad Black emisango gy’okwekobaana n’okubba ssente z’Omuzungu David Greenhalgh kwongezeddwayo okutuusa nga February olwa fayiro y’omusango obutabawo mu kkooti.\nSsentongo ali mu kkomera e Luzira eggulo yazzeemu okulabikako mu kkooti ya Buganda Road ku musango omupya ogwamuggulwako, ogw’okutiisatiisa bbulooka wa kkooti, Christopher Kwezera Ssebikali ne pisito n’okwagala okumutuusaako obulabe.\nWabula okuwulira omusango guno okwabadde kusuubirwa okutandika eggulo, tekwagenze mu maaso oluvannyuma lw’omulamuzi aguli mu mitambo, Mary Eleanor Khainze obutabaawo ate nga ne fayiro y’omusango yabadde ekyali wa Ssabawaabi wa Gavumenti (DPP).\nOmuwaabi wa Gavumenti mu musango guno yasoose kutegeeza nga fayiro y’omusango oguvunaanibwa Ssentongo bw'etaliiwo nga yatwaliddwa wa Ssabawaabi wa Gavumenti agitunulemu n’oluvannyuma ababUulire eky’okukola, era wano omulamuzi Araali Kagoro Muhirwa eyabaddewo ku lwa Khainze kwe kugwongerayo okutuusa nga February 20.\nSulaiman Ajungule munnamateeka wa Ssentongo eyabaddewo mu kkooti yategeezezza nga bbo bwe balindiridde ekinaava ewa DDP okusalawo ekiddako.\n“Omuntu wange nkimanyi talina musango bino bagezAako kupanga naye ekirungi fayiro batugambye eri wa DPP kati tulindiridde ekiddako,” Ajungule bwe yategeezezza.\nEbirala ku Meddie Ssentongo.....\nSsentongo eyali muganzi wa Black awera kuddamu kumansa ssente.\nOmuzungu aleese obujulizi obuluma Meddie ne Black\nBlack ne muganzi we Meddie Ssentongo gabamyuse.\nMeddie yeegaanyi omwana wa Bad Black - Ssi wange.\nBlack ne Meddie basingisiddwa ogw'okwezibika ssente z'Omuzungu babatutte Luzira\nOkuwulira omusango omupya oguvunaanibwa Meddie kwongezeddwayo


Bukedde Online - Abasibe basattira lwa Museveni okusalawo okubawanika ku kalabba\nEnsi egudde eddalu! Mutandika mutya okwawula...\nUganda yakoma okuwanika omuntu ku kalabba nga April 7, 1999 bwe baawanika Hajji Musa Ssebirumbi eyali ssentebe wa UPC e Luweero.\nOmuguwa ogufaanana nga gwebakozesa okusiba akalabba\nABASIBE abaasalirwa ogw’okufa babuutikiddwa ekiyongobero Pulezidenti Museveni bwe yategeezezza nti, alowooza ku ky’okutandika okussa omukono ku fayiro z’abantu abaasalirwa ogw’okufa bawanikibwe ku kalabba.\nEnsonda mu kkomera e Luzira zaategeezezza nti, abamu ku basibe bano emmere yabalemye okulya oluvannyuma lw’okutegeezebwa ebyayogeddwa Pulezidenti Museveni nga n’abamu ku bo baali bataddeyo okusaba abasonyiwe ng’akozesa obuyinza obumuweebwa nga Pulezidenti.\nPulezidenti Museveni bwe yabadde mu kkomera e Luzira yagambye nti, ebikolwa eby’okutta abantu mu ggwanga bisusse ebitakyayinza kugumiikirizika nti, abadde yattira abantu bano abaasalirwa ogw’okufa ku liiso olw’endowooza ye nga Omukrisitaayo naye ajja kugissa ku bbali abatemu nabo bawanikibwe ku kalabba.\nMu kiseera kino abasibe 209 be balindiridde okuwanikibwa ku kalabba nga ku bano kuliko abakazi 11 ate 198 basajja.\nBano bonna baasingisibwa emisango gy’obutemu ne bajulira mu kkooti zonna ne ziggwaayo.\nAbakazi bano bonna baasalirwa kalabba. Wano baali basisinkanye omubaka wa Bufaransa mu Uganda, Stephanie Rivoal.\nOKUVA 1999 TEBAWANIKA KU KALABBA\nUganda yakoma okuwanika omuntu ku kalabba nga April 7, 1999 bwe baawanika Hajji Musa Ssebirumbi eyali ssentebe wa UPC e Luweero. Baamulanga kutta Edidian Luttamaguzi eyali akolagana n’abayeekera ba NRA abaali bakulemberwa Yoweri Museveni.\nAbalala abazze battibwa kuliko; Kassim Obura ne Lukoda Mugaga abattibwa nga March 15, 1989. Obura yali mukozi wa kitongole kya Public Safety Unit, ekyali ekya Idi Amin ng’ono yasingisibwa omusango gw’okutta omusibe mu Novermber wa 1973.\nABASIBE ABEENENYA OLWA BE BATTA\nMu October w’omwaka oguwedde, abamu ku basibe bano baayogera bye bayitamu oluvannyuma lw’okusindikibwa ku kalabba era mu bamu ku baayogera mwe muli: Annet Nakafeero yali yasalirwa gwa kufa yategeeza nti, kkooti olwalangirira nti agenda kuttibwa yagwa wansi n’azirika.\n“Nazirikira mu kaguli nagenda okudda engulu nga ndi Luzira mu kifo gye basibira abasaliddwa eky’okufa. Nze nnali maama era taata w’abaana bange, nalowoozanga ekigenda okuddako eri abaana bange nga nfiiridde mu kkomera” Nakafeero bw’alojja.\nNewankubadde ekibonerezo kyakendezebwa okuva ku ky’okufa, teyafuna ddembe kubanga kkooti Enkulu yamusalira okusibwa emyaka 45.\nNakafeero yali avunaanibwa gwa butemu nti, yatta bba eyamutulugunyiza mu bufumbo. Agamba nti kituufu omusango yaguzza naye yeetonda n’aweebwa omukisa ogw’okubiri okubeera ku nsi.\nJamilah Zubedah ye musibe asinga obuto kw’abo abali ku kibonerezo ky’okuttibwa. Yasibibwa nga wa myaka 14 lwa kutta muntu.\nBba yali yamuwamba n’amuteeka mu bufumbo ng’alinga omusibe afumba ne baggya be bataano. Yakwata obuweke bw’okwebaka n’abutabula mu mmere y’omusajja ng’ayagala yeebake nga tazuukuka akozese omukisa guno atoloke.\nAkulira amakomera Byabashaija ng'ali n'abamu ku baserikale b'amakomera.\nAgamba nti tekyatuukirira kubanga emmere eyali ey’omusajja mwana ye yagirya n’afa. yalaajanira Gavumenti emuwe omukisa ogwokubiri kubanga aboneredde.\nThomas Nkurungira (Tonku) kkooti yamusindika ku kalabba mu 2011 lwa kutta muganzi we Brenda Karamuzi.\nMu 2010 Tonku yakwatibwa olw’okutta Karamuzi omulambo n’agunnyika mu kinnya kya kazambi e Bukasa gye yali abeera.\nKkooti Enkulu yamusingisa ogw’obutemu mu 2011. Yateekayo okujulira wabula ne kkooti Ejulirwamu omwaka oguwedde yanywezezza ekibonerezo kino n’ekakasa nti alina okuttibwa.\nABASIBE MWENDA LWE BATTIBWA\nMu 1991 abasibe mwenda battibwa olw’okuzza emisango egy'enjawulo era ne bawanikibwa ku kalabba.\nMu 1993 abasibe mwenda battibwa e Luzira okwali; Christopher Ssentamu ne Yozefu Kizza.\nMu kiseera kino ensi eziwera 155 ku 195 zaamala okusalawo okuggyawo ekibonerezo ky’okufa. Ensi 105 zaamala okujjirawo ddala ekibonerezo ky’okufa omuli n’amawanga 19 aga Afrika.\nEnsi mukaaga zajjawo ekibonerezo ku misango emitono, kyokka ng’agawera 36 gakyattira ddala.\nENGERI GYE BATTA ABASIBE E LUZIRA\nFrank Baine, omwogezi w'ekitongole ky'amakomera yagambye nti, mu Uganda tulina akalabba ka mulundi gumu ka kutuga.\nAkalabba akalala akaliwo ka ‘firing squad’ naye amagye ge gakozesa enzita eno. Asingisiddwa omusango gw’okufa bamukuba amasasi mu lujudde.\nBaine yagambye nti, etteeka ly’okuwanika abantu ku kalabba kkadde nnyo eryassibwawo abafuzi b'amatwale mu 1896 nga Uganda ky'ejje efuuke ettwale lya Bungereza.\nOmugenzi Brenda Karamuzi eyattibwa muganzi we Thomas Nkurunziza 'Tonku'.\nBAKUBAGANYE EMPAWA KU KALABBA\nAmbrose Tebyasa, munnamateeka okuva mu kkampuni ya Ambrose Tebyasa and Company Advocates yawagidde eky’okuwanika abantu ku kalabba n’agamba nti kyalwawo dda.\nYagambye nti, omusibe singa asalirwa omusango n’ajulira mu kkooti zonna kibeera kitegeeza nti tewakyali kubuusabuusa nti, yazza omusango era talaba nsonga lwaki Gavumenti egenda mu maaso n’okumusasaanyaako ssente okumulabirira.\nMunnamateeka Ladislaus Rwakafuuzi agamba nti, okuwanika abantu ku kalabba tekijja kumalawo bumenyi bw'amateeka wabula Gavumenti erina kunoonyereza ebivaako abantu okukwenyigira mu bikolwa bino kubanga omuntu okutta omulala wabaawo ensonga nnyingi.\nLivingstone Ssewannyana akulira ekitongole ky’obwannakyewa ekirwanirira eddembe ly’obuntu ekya Foundation for Human Rights Initiative.\n"Ng’abalwanirizi b'eddembe ly’obuntu tetukkiriziganya na kuwanika bantu ku kalabba. Ensi ezisinga zaadibya enkola eno olw’okuba kyazuulibwa nti, okutta abantu tekirina ngeri gye kikendeeza bumenyi bw'amateeka.\nYagasseeko nti, obumenyi bw’amateeka okweyongera kivudde ku bitongole by’ebyokwerinda okubeera ebinafu n’obutaba na bukugu mu kunoonyereza ku misango ne bakwata abantu abakyamu abamenyi b’amateeka ne basigala nga bataayaaya.\nOkuggyako ng’obufere mu bitongole by’okwerinda n’obwavu obuyitiridde bunogeddwa eddagala tewali kijja kukyuka.\nJulius Barisonga ono nga munnamateeka agamba nti, "mu kukola ku misango basooka kumanya nsibuko y’omuntu kwe yasinzidde okuguzza n’onoonyereza kwe kyavudde.\nGavumenti erina okumanya lwaki abantu bazza emisango olwo ne balyoka bakinogera eddagala. Ekibonerezo eky’okufa mu Ssemateeka kyateekebwamu okutiisatiisa abantu obutazza misango naye bwe baba baava ku tteeka ne bazza emisango muba mulina okwebuuza kwe kiva ne mukinogera eddagala. Okuwanika ku kalabba kiyinza obutayamba."\nThomas Nkurunziza 'Tonku' (ku kkono) lwe yali mu kkooti.\nABASIBE LWE BAASIMATTUKA AKALABBA\nMu 2009 Kkooti Ensukkulumu yasala omusango ogwali gwawaabwa abasibe abawera 417 abaali baweereddwa ekibonerezo ky’okuttibwa nga kuliko ne Susan Kigula eyatta bba olw'okuganza omukazi omulala.\nEra ono yayambibwako yaaya w'awaka Patience Nansamba ne basalako bba obulago. Ensala ya kkooti yalaga nti, ekibonerezo ky’okutta kyali kikontana ne Ssemateeka.\nEnsala eno yali etegeeza nti abasibe bonna abaali baweereddwa ekibonerezo ky’okuttibwa, kyokka ne wayita emyaka esatu nga tebannattibwa, baali bawonye.\nEkibonerezo kyali kigenda kufuukamu kya kusibwa mayisa. Kyokka okuva omusango lwe gwasalwa Gavumenti yagaana okuddamu okutereeza amateeka nga baggyamu obuwaayiro obwali bukontana ne Ssemateeka.\nPulezidenti Museveni asinziira mu Ssemateeka okussa omukono ku kiragiro ekituga omusibe asingiddwa ogw'okuwanikibwa ku kalabba.\n1 Chris Rwakasisi, yali minisita mu Gavumenti ya Obote. Yakwatibwa Gen. Tito Okello Lutwa n’amuggalira e Luzira mu 1985. 1988 omusango gw’okulya mu nsi olukwe gwamukka mu vvi ne bamuwa ekibonerezo kya kuttibwa.\nPulezidenti Museveni yawandiikira omuwabuzi wa Gavumenti ku by’amateeka n’akulira amakomera Johnson Byabasaija ng’asonyiwa Rwakasisi nga yeesigama ku nnyingo 121 mu Ssemateeka wa Uganda.\n2 Hajji Mohammed Birikadde mu 2009 yateebwa oluvannyuma lw’okumala emyaka 22 mu kkomera e Luzira ng’alindiridde kuttibwa. Bbirikkadde yali avunaanibwa kuwamba bantu n’abatta mu 1970 ng’akyali mu magye.\nOkusonyiyibwa, waali wayise emyaka esatu nga kkooti Ensukkulumu ewadde ensala n’eragira nti, abantu bonna abaali bamaze emyaka esatu mu kkomera nga bali ku kibonerezi kya kufa kikendeezebwe basibibwe mayisa.\n3 Hadijja Nassolo naye yali ku kya kuttibwa ne kikendeezebwa mu 2009 n’asibwa obulamubwe bwonna era yakyusibwa okuva gye basibira abalindiridde okuttibwa ne bamuzza gye basibira abakazi abalala mu kkomera e Luzira.\n4 Omuyindi Sharma Kuki naye Pulezidenti Museveni yamusonyiwa nga yali asindikiddwa ku kalabba olw'okutta mukazi we.


Bukedde Online - Afudde muntiisa n'aleka bbebi wa wiiki bbiri\nAfudde muntiisa n'aleka bbebi wa wiiki bbiri\nAbavuga endiima bakaligibwe - Polof. Mukiibi\nAdded 28th August 2016\nNNAKAWERE abadde anaaba, puleesa n’emukuba n’agwa mu kinaabiro n’afa n’emulesa bbebi wa wiiki bbiri. Omugenzi Christine Nakato Ssekigongo 34, mukyala wa maneja w’ettaka lya yunivasite e Ndejje, Ying. Patrick Ssekigongo yabadde anaaba ku Lwokusatu, gye yagwiridde oluvannyuma lwa puleesa okumukuba n’addusibwa mu ddwaaliro e Nakasero gye yafi iridde ku Ssande. Mukwano gw’omugenzi era muliraanwa, Florence Nakamya agamba: Nakato abadde yaakazaala abaana basatu abawala ng’abazaalira ku biso.\nKu mwana ono asembyeyo omulenzi, olubuto lwamuluma kiro ssaawa nga 6:00 ne tulemererwa okumutwala mu ddwaaliro eddene kwe kusalawo tumudduse mu kalwaliro akamu mu Ndejje. Ku luno yazadde bulungi nga talongooseddwa era n’asiibulwa nga talina mutawaana gwonna.\nNga waakayita wiiki bbiri bukya azaala, ate yagenze kugwa ng’anaaba era olwamutuusizza mu ddwaaliro omusawo yagambye nti obuzibu bwavudde ku mugenzi okuba nga yakozesa amaanyi mangi okusindika omwana ng’ate bulijjo balongoosa mulongoose.\nKino kyaleetera puleesa okulinnya buli ddakiika nga kino kye kyamusse.” Bba Ying Ssekigongo agamba: N’okutuusa kati sikkiriza nti Christine yafudde naye nnina okuguma ng’omusajja.\nAbaana naddala ono asoma mu bbebi Joella buli lw’aηηamba nzuukuse maama amuwe amata ate amaziga gampitamu buyisi”. Omugenzi abadde musomesa mu Ndejje Day Vocational School, Naalinnya Lwantale ne St. Johns High School era ng’abadde akola nga siniya metulooni mu masomero gano.\nNNAKAWERE abadde anaaba, puleesa n’emukuba n’agwa mu kinaabiro n’afa n’emulesa bbebi wa wiiki bbiri. Omugenzi Christine Nakato Ssekigongo 34, mukyala wa maneja w’ettaka lya yunivasite e Ndejje, Ying. Patrick Ssekigongo yabadde anaaba ku Lwokusatu, gye yagwiridde oluvannyuma lwa puleesa okumukuba n’addusibwa mu ddwaaliro e Nakasero gye yafi iridde ku Ssande. Mukwano gw’omugenzi era muliraanwa, Florence Nakamya agamba: Nakato abadde yaakazaala abaana basatu abawala ng’abazaalira ku biso. Ku mwana ono asembyeyo omulenzi, olubuto lwamuluma kiro ssaawa nga 6:00 ne tulemererwa okumutwala mu ddwaaliro eddene kwe kusalawo tumudduse mu kalwaliro akamu mu Ndejje. Ku luno yazadde bulungi nga talongooseddwa era n’asiibulwa nga talina mutawaana gwonna. Nga waakayita wiiki bbiri bukya azaala, ate yagenze kugwa ng’anaaba era olwamutuusizza mu ddwaaliro omusawo yagambye nti obuzibu bwavudde ku mugenzi okuba nga yakozesa amaanyi mangi okusindika omwana ng’ate bulijjo balongoosa mulongoose. Kino kyaleetera puleesa okulinnya buli ddakiika nga kino kye kyamusse.” Bba Ying Ssekigongo agamba: N’okutuusa kati sikkiriza nti Christine yafudde naye nnina okuguma ng’omusajja. Abaana naddala ono asoma mu bbebi Joella buli lw’aηηamba nzuukuse maama amuwe amata ate amaziga gampitamu buyisi”. Omugenzi abadde musomesa mu Ndejje Day Vocational School, Naalinnya Lwantale ne St. Johns High School era ng’abadde akola nga siniya metulooni mu masomero gano.\nNambooze ne Bakireke ani yawasa munne?\nBet Way ezze mu biwundu bya Charging Rhinos\nNkozi esitukidde mu kya University Football League\nMinisita Nakiwala ayingidde mu nsonga z'omuwala omubaka gwe yazaalamu omwana n'amumma obuyambi\nNakiwala avuddeyo ku mwana omubaka Onyango gwe yeegaana\nPoliisi eggalidde yaaya eyabbye omwana wa bakama be n'amusiba bba gwe yalimba abalongo


Bukedde Online - Gashumba asimattuse akuzzibwa mu kaduukulu\nGashumba asimattuse akuzzibwa mu kaduukulu\nSobi aba Flying Squad batandise okumukunya...\nKkooti ewadde Gav't omwezi gumu okusalawo...\nFRANK Gashumba awonedde watono okusindikibwa mu kkomera e Luzira, kkooti bw'ezzeemu okumusomera omusango gw’okweyita ky'atali n'agwegaana.\nInnocent Kasumba ku kkono ne Frank Gashumba nga bali mu kkooti.\nMu lutuula lwa kkooti olwayita Gashumba, muganda we Innocent Innocent Kasumba ne Ismail Kiyingi baaleetebwa ku kkooti ya Buganda Road mu maaso g’omulamuzi James Ereemye ne basomebwa emisango egyekuusa ku kweyita kye batali kyokka tebaaweebwa mwagaanya gwa kukkiriza oba okugaana musango kubanga abawaabi ba gavumenti tebaaliwo nga bali mu keediimo.\nEggulo kkooti yazeemu okutuula Gashumba ne banne ne babasomera emisango ne bagyegaana omuwaabi wa gavumenti Nelly Asiku n'asaba omulamuzi nti engeri gye beeganye emisango basindikibwe ku alimanda.\nAsiku yannyonnyodde omulamuzi nti yakkiriza Gashumba yeeyimirirwe kubanga ky'ali tekinnamanyika oba ng'omusango anaagwegaana oba anaagukkiriza naye engeri gy'agwegaanye asindikibwe ku limanda okuggyako ng'akoze okusaba okupya.\nWabula looya wa Gashumba Denis Nyombi yasitukiddewo n'asaba omulamuzi alagire Asiku aleete etteeka mw'asinziira okusaba okweyimirirwa kwa Gashumba kusazibwemu awatali mateeka ge bamanye ng'okugaana okweyanjula mu kkooti buli lwe balagirwa.\nOmulamuzi Ereemye yakkiriziganyiza ne Nyombi n'agamba nti tasobola kusazaamu kweyimirirwa kwabwe kubanga tebalina mateeka gebamenye era nalagira bakomewo mu kkooti nga February 19,2018\nGashumba avunaanibwa okweyita ky'atali nga kigambibwa nga September 12, 2017 ku Tulip Hotel Kafu Road y'alina ekigendererwa ky'okubba bayinvesita okuva e Holland [Kolgvan Dirutop ne Manu Meerscghman] n'abalimba nti ye Col. Francis Okello Director w’ebikozesebwa mu minisitule y’oby’okwerinda.\nkigambibwa nti yasangibwa ne ndaga muntu za minisitule y’ebyokwerinda eya Uganda ne South Sudan era n'asangibwa n’ebiragalagala.\nAvunaanibwa n’ogwokwekobaana ne muganda we Innocent Kasumba ne Ismail Kiyingi ne balimba bayinvesita okubafunira kontulakiti y’okuleetera minisitule y’okwerinda emmotoka ezikozesebwa mu ntalo, ttanka z’amazzi nga kino bakikola okugezaako okubba ssente.


ABALAMUZI batabuse! Bawadde gavumenti nsalessale wa nnaku 30 zokka nga bongezeddwa omusaala n’ensako.\nKino kirangiriddwa nga gavumenti yaakamala okugulumba n’okwediima kw’Abawaabi b’emisango gya gavumenti, abaatadde wansi ebikola okumala wiiki nnamba okuva nga July 10 okutuuka July 17, lwe bazzeemu okukola oluvannyuma lwa gavumenti okukkiriza okubongeza emisaala n’ensako.\nGavumenti yakkirizza okulinnyisa emisaala gy’abawaabi b’emisango ng’abadde asembayo okufuna omusaala omutono ogwa 550,000/- waakufuna 3,500,000/- buli mwezi.\nKino kyasaliddwaawo mu lukiiko lwa Baminisita era Katikkiro Ruhakana Rugunda n’abatuusaako amawulire.\nWabadde waakayita wiiki emu yokka ng’Abawaabi b’emisango gya Gavumenti bakkirizza okudda mu mirimu, ate abalamuzi ne basitula enkundi nga bagamba nti ky’ekiseera nabo gavumenti okutunula mu nsasula yaabwe kubanga mbi nnyo era eswaza.\nNsalessale abalamuzi gwe bawadde gavumenti atandise olwaleero nga July 24 nga waakuggwaako August 23, 2017.\nOkutuuka okuwa gavumenti nsalessale, abalamuzi okuviira ddala mu ba kkooti ey’oku ntikko okutuuka ku balamuzi ab’eddaala erisooka n’abakozi ba kkooti abalala baamaze kutuula mu lukiiko lw’ekibiina mwe beegattira ekya Uganda Judicial Officers Association (UJOA).\nEnnamusa yatuuse ku nnyooge, abalamuzi bwe baasazeewo ensonga okugikubako akalulu, abalamuzi 185 ne basemba okuwa gavumenti omwezi gumu gwokka okubongeza omusaala.\nOmulamuzi omu yekka y’atakkaanyizza na banne. Olukiiko mwe baasaliddewo kino, Abalamuzi abaakuliddwa ssentebe w’ekibiina kya UJOA, Omulamuzi Godfrey Kaweesa baalutuuzizza ku kkooti enkulu.\nMinisita w’ebyemateeka Maj. Gen Kahinda Otafiire yeetabye mu lukiiko luno nga Ssaabalamuzi Katureebe yakiikiriddwa akulira abalamuzi Dr. Yorokamu Bamwine.\nAbalamuzi bagobye ekiwandiiko kya Gavt.\nOkusinziira ku kiwandiiko kya gavumenti ekyaleeteddwa era ne kisomebwa mu lukiiko abalamuzi ne bakigoba, mu nkyukakyuka z’ensasula empya, Ssaabalamuzi yabadde waakwongezebwa okutuuka ku bukadde 26, omumyuka we obukadde 23, Principal Judge obukadde 21, abalamuzi ba kkooti ey’oku ntiko 19.9, aba kkooti ejulirwamu obukadde 19, aba kkooti enkulu obukadde 16.9 ate omulamuzi asembayo wansi afune obukadde 2.\nAbawaabi b’emisango gya gavumenti okwediima, nabo baasooka kuwa gavumenti nsalessale mu June kyokka gavumenti yalinda ne bamala kwekalakaasa n’eryoka etunula mu nsonga yaabwe Wabula wadde abawaabi b’emisango gya gavumenti beekalakaasa, bbo abalamuzi basigala bakola.\nKitegeeza nti emisango emipya 114,807 egiri mu kkooti mu kiseera kino gattako n’emisango emikadde 378,772 gigenda kukandaalirira okutuusa ng’abalamuzi bazze ku mirimu.\nKaweesi yagambye nti essiga eddamuzi lye limu kwago 3 agakola gavumenti era nga Ssaabalamuzi wa Uganda akwata kifo kyakuna mu bukulu mu ggwanga kyokka kyewuunyisa nti abantu abali mu bifo bya wansi ennyo nga Jennifer Musisi owa KCCA bafuna omusaala Ssaabalamuzi gwatafunangako.\nMusisi afuna obukadde nga 37 buli mwezi. Minisita Kahinda Otafiire yasabye abalamuzi okusigala nga bakkakkamu nti ensonga yaabwe agenda kujanjulira Kabineti.\nOtafiire yagaanyi okweyama ddi ensonga zaabwe lwe zinnaakolebwako wabula n’abasaba bamuweeyo obudde asobole okutwala etteeka mu Palamenti ng’ekitongole ekiramuzi kyegerekera emisaala n’okuwandiika abakozi baakyo.\nAkulira ekibiina omwegattira Bannamateeka ekya Uganda Law Council (ULS), Francis Gimara yagambye nti bateekateeka kutwala gavumenti mu kkooti olw’okuyisaamu amaaso essiga eddamuzi nga buli mwaka ekendeeza ssente z’ebagerekera mu bajeti kyokka ng’amateeka gabagaana okukola emirimu emirala egiyinza okubayimirizaawo.\nYagambye nti omwaka oguwedde essiga eddamuzi lyaweebwa omutemwa ga 0.6 ku 100 mu bajeti kyokka ng’omwaka guno zaatoolwako ne baweebwa ebitundu 0.4 ku 100 eza bajeti.


Poliisi y'e Kajjansi: Abakuumaddembe bafuuka batya abatabanguzi b'emirembe!\nWiiki eno, omuduumizi wa poliisi Gen. Kale Kayihura yakutte abakulira poliisi y’e Kajjansi lwa kutulugunya batuuze. Kyokka Kalondoozi wa Bukedde alaze engeri okutulugunya abatuuze mu Kajjansi bwe kukolebwa abaserikale bangi omuli n’omu eyaakaggulwako emisango egiwera kyokka ne wabulawo amuvunaana.\nWiiki eno, omuduumizi wa poliisi Gen. Kale Kayihura yakutte abakulira poliisi y’e Kajjansi lwa kutulugunya batuuze.\nKyokka Kalondoozi wa Bukedde alaze engeri okutulugunya abatuuze mu Kajjansi bwe kukolebwa abaserikale bangi omuli n’omu eyaakaggulwako emisango egiwera kyokka ne wabulawo amuvunaana.\nWIIKI ewedde, abaserikale abakulu ku poliisi y'e Kajjansi baakwatiddwa ne baggalibwa ku poliisi e Kibuye nga bavunaanibwa kwenyigira mu kutulugunya batuuze b'oku kyalo Ssekiwunga.\nAkulira eby’okunoonyereza ku poliisi eno ASP Richard Mwijukye n’atwala poliisi eno Philemon Ameru be baakwatiddwa.\nOmwogezi wa poliisi mu Kampala n'emiriraano Patrick Onyango agamba nti abaserikale bano baali baweereddwa ebiragiro okukakasa nga bakuuma eddembe ng’ekiragiro kya kkooti kikolebwa kyokka ne beenyigira mu kukola ebimenya amateeka.\nOmusirikale Joshua Asiimwe abatuuze gwe balumiriza okubatulugunya\nDavid Katumba yatwala ensonga mu kkooti ng'ayagala abatuuze bamuviire ku ttaka ly'agamba nti beesenzaako mu bukyamu okuva lwe yaligula ku Rose Naganda, era kkooti n'ekkiriza okusaba kwe.\nEkyewuunyisa nti aba poliisi abandibadde bakubiriza bawannyondo ba kkooti okusengula abantu mu mirembe, beenyigira mu kusaawa ensuku z'abantu n'okumenya amayumba ekyali kimenya amateeka.\nNaye bino we bibeereddewo ng’abatuuze b’e Kajjansi n’ebitundu ebyetooloddewo balina ekifaananyi ekibi ku poliisi yaabwe.\nBagamba nti abapoliisi bakolagana n’ababbi, babatulugunya olutatadde oluusi n’okubasibako emisango. Omutuuze omu gye buvuddeko yatwalayo Sheikh omu ow’e Bwebajja eyabba pikipiki ye kyokka owapoliisi n’amuta, oluvannyuma n’amwefuulira era ssinga teyamala kuloopa musango mu bakulu basingawo osanga ssinga na kati akyali mu nkomyo!\nMu January wa 2015, abapoliisi y’e Kajjansi baakuba omuwala Rebecca Namirimu 24, amasasi mu kibegabega era ne leero akyali mu ddwaaliro e Nsambya!\nNamirimu agamba nti abapoliisi abaamukuba kuliko Cpl Nelson Enyaga ne Thomas Oganya baali batambulira mu mmotoka nnamba UP 2547, nti kyokka ne bwe baawaaba mu bakama baabwe, ne mu kitongole kya poliisi ekikwasisa empisa (PSU) ku nnamba PRS 96/2015, na buli kati tewali kyakolebwa!\nNg’oggyeeko okutulugunya abatuuze, abatuuze bwe bavaayo okuloopa abaserikale bano, abakulu ku poliisi eno batuulira emisango gyabwe oluusi egimu ne bagaana okugiyingiza mu bitabo.\nEnsonga esinze okugulumbya poliisi eno n’abatuuze b’e Kajjansi ya muserikale Joshua Asiimwe, abatuuze gwe bagamba nti yeegezezza mu bantu abawerako, abalala abakubye n’abalekera obuvune ate abamu n’abatiisatiisa.\nEbikolobero bino omuserikale abikoze mu Kajjansi A gy’anywera omwenge. PC Joshua Asiimwe (nnamba 58516) omwaka oguwedde kata akube abantu 10 amasasi mu bbaala ya Rose Namulindwa nga bamugaanye okunywa ku mwenge gwabwe.\nMu be yali agenda okutuusaako obulabe mwalimu ne muserikale munne Nsereko eyamulwanyisa okumuggyako emmundu kyokka poliisi y’e Kajjansi n’egaana okuvunaana Asiimwe.\nFayiro eno baagituulira kyokka akulira poliisi n’omuntu waabulijjo, Anatoli Mureterwa bwe yategeera ku nsonga zino, yalagira poliisi y’e Kajjansi ekwate Asiimwe avunaanibwe naye tekyakolebwa!\nKu ntandikwa y’omwaka guno, omuserikale y’omu yali ayagala kuttira omusuubuzi mu bbaala bwe yali agenze okunonayo kuleeti ya bbiya.\nAbapoliisi abalala be baataasa embeera kyokka Asiimwe obusungu n’abumalira ku mutuuze Ndeka. -Poliisi y’e Kajjansi omusango nagwo yagutuulira.\nNga April 12, 2016 ku ssaawa munaana ez'emisana, omuserikale y’omu yali ne banne nga bava okunywa mu bbaala ya Robert Ampaire n'alumba omukyala Scovia Namagga mu nnyumba ye n’amukuba nga bw’amuluma okutuusa abatuuze bwe baakuba enduulu.\nKyokka mu kifo ky'okuggalira Asiimwe, poliisi y’e Kajjansi yali ekwatamu Namagga nga bagamba nti ye yakuba omuserikale waabwe!\nKu olwo olwa April 12, ku ssaawa nga 8:00 ez’emisana, nali mu nnyumba yange nga mpa nkoko mazzi. Abasajja basatu be nali simanyi ne bayimirira ku mulyango gwange ne batandika okuwemula.\nNafuluma ngiweyo amazzi wabula nga sirina we mpita kubanga baali\nNababuuza ekyali kibaleese okutandika okuwemulira ku mulyango gwange. Omu ku basajja abo oluvannyuma gwe nategeera nti ye Asiimwe teyanninda na kumalayo n’ambuuza nti, “Oyogera ng’ani?”.\nYangwira n’atandika okunkuba ebikonde n’ensambaggere. Nagezaako okwerwanako naye ng’ansinza amaanyi. Kyokka ate ebikonde tebyamumalira, yannuma ku kibegabega, ne nkuba enduulu kyokka n’agaana okunvaako okutuusa baliraanwa bwe bajja olwo n’alyoka anvaako n’adduka.\nWabula bwe yali adduka, yatomera ekibaati ne kimusala mu kyenyi. Olw’okuba ye wa poliisi, yadduka mangu n’anzigulako omusango nti namukuba. Ogwo omusango guli ku SD41/12/04/16.\nNali nkyebuuza ku baliraanwa eky’okukola, aba poliisi bano ne bajja okunkwata nti nakuba omuserikale waabwe. Nnaabakyala w’ekyalo n’abatuuze be bannyamba okwogera ekyabaddewo.\nBaze bwe yakomawo enkeera, twagenda ewa Ssentebe w’ekitundu kino Edward Kulubaija ne tumunnyonnyola nga bwe byali bibaddewo. Ssentebe yatukulemberamu ne tugenda ewa DPC Rwankas Kiconco ne yeefuula eyeewuunyizza ennyo ku kyali kigenda mu maaso.\nYatusindika we bayingiriza emisango n’atulagira tuguyingize era ne nzigulawo omusango gw’okunkuba ku fayiro nnamba SD21/13/04/16 kyokka okuva olwo tewali kigenda mu maaso.”\nNnaabakyala Nnaalongo Christine yagambye nti yali wuwe n’awulira akanyoolagano ewa Namagga, yagenda okulaba ng’abasajja abaali bamukolako effujjo badduka. Mu bbanga ttono ate abaserikale ba poliisi e Kajjansi ne bajja nga baagala kukwata Namagga.\nYe ssentebe bwe nayogeddeko naye ku nsonga ya poliisi y’e Kajjansi okutulugunya abatuuze yagambye: Owa poliisi lwe yakola effujjo ku mutuuze wange saaliwo naye bwe bantegeeza nakwatagana ne bba w’omukyala ono Henry Kakuba ne tugenda ku poliisi n’omukyala eyali akubiddwa.\nKyanneewuunyisa kubanga ssinga abatuuze tebaalemesa ba poliisi kutwala Namagga, yandibadde yasibwa!\nBwe nayogeddeko n’atwala poliisi eno, Rwankas Kiconco yangambye nti Asiimwe si wa poliisi wabula muyaaye era naye amunoonya!\nOno wa byakwerinda mu Kajjansi: Twali twesanyusaamu n’abatuuze abalala nga mwenda, obudde bwali bwa kiro. Ebiseera byali bya byabufuzi ng’aba miritale balawuna.\nBaatusanga tunywamu ne batutawaanya. Nagezaako okubategeeza nti ndi wa byakwerinda ne batuvaako. Kyokka mu bbanga ttono ne wajja omusajja n’atandika okuwamba omwenge gwaffe nga bw’agunya ku bweerere, bwe twamunenya yatugamba nti ye muserikale.\nNakubira owa poliisi, Nsereko ne mmutegeeza embeera eyaliwo. Nsereko yajja n’amugamba nti engeri gy’ali owa poliisi, si kirungi kukola ffujjo.\nOmuserikale oyo twali tulowooza akooye, naye waayitawo eddakiika ntono n’akomawo ng’ayambadde ekikooti kya poliisi eky’ebibomboola, ng’akutte n’emmundu.\nOlwatutuukako n’atusongamu emmundu n’agamba, ‘kati abanzigyeko omwenge musabe essaala ezisembayo!’.\nMu kanyoolagano akaddirira, Asiimwe yaluma Nsereko olugalo kumpi kulukutulako nange n’annuma ku kugulu. Abapoliisi abalala we bajjira ne batutaasa ng'embeera esajusse!\nEkyatwewuunyisa kwe kulaba ng’omuserikale ono enkeera baamuta nga tavunaaniddwa musango gwonna newankubadde nga Nsereko yamuggulako omusango. Ffe olwalaba nga bavuluze owa poliisi munnaabwe, tetwatawaana kuggulawo misango!\nNagezaako okubuuliriza ku wa poliisi ono ne bangamba nti akolera ku poliisi ya CPS naye ate asiiba Kajjansi!” Owa poliisi Nsereko bwe namubuuzizza ku nsonga zino yagambye nti ye yaziwaayo mu bakama be.\nMu March w’omwaka guno, abasajja bajja ne banona kuleeti ya bbiya mu dduuka lyange. Waayitawo ekiseera omwana n'agenda aginoneyo ne bagaana okugimuwa. Nze bwe nagendayo ndabe abasajja abalemedde kuleeti yange, bwe nayingira mu kabaala, abasajja bataano be nategeera oluvannyuma nti baali ba poliisi nga Asiimwe y’abakulembera ne banzigalira ne batandika okunkuba.\nAbaliraanye ebbaala eno, badduka ne bagenda ku poliisi e Kajjansi ne baleeta abaserikale abantaasa ku bannaabwe.\nNaggulawo omusango ku poliisi e Kajjansi ne nfuna n'ebbaluwa z'abasawo naye natambula ebbanga ng’omusango gwe nawaaba tegutambula okutuusa aba poliisi abamu bwe bangamba nti mbiveeko kubanga oli nali nvunaana munnaabwe!\nBwe baatandika okukuba Kiwanuka, nayanguwa okuyita aba poliisi abajja ne bamutaasa. Wabula simanyi ngeri Asiimwe gye yategeera nti nze nayita banne, waayitawo akaseera katono n’ajja n'andabula bwe yali agenda okunkolako olw’okweyingiza mu nsonga ezitankwatako!\nKino teyakyogera mulundi gumu, kwe kwekubira enduulu ku poliisi y'e Kajjansi kyokka tebanfaako. Nagendako ne ku poliisi ya CPS e Kampala era nabo ensonga zange bazimanyiiko.\nDPC RWANKAS KICONCO\nBwe namubuuzizza ekibagaanye okukwata Asiimwe yantegeezezza: Mu baserikale bange sirinaamu Joshua Asiimwe naye nsindikira abo abamwemulugunyaako kubanga nange mmunoonya naye si wapoliisi, oyo muyaaye!\nRPC ANDREW KAGGWA\nNabuzizza omuduumizi wa poliisi mu maserengeta ga Kampala ku nneeyisa y’owa poliisi eno n’agamba: ngenda kukola ekisoboka tutereeze ensonga zino kubanga nze mbadde sikimanyi.\nOmwogezi wa poliisi mu ggwanga yagambye: Abeemulugunya bagende mu kitongole ekikangavvula aba poliisi empisa ekya PSU bwe baba nga balina ennamba z'omusango kwe baaloopera bayambibwe.\n1. Oba Asiimwe si wa poliisi, lwaki asula mu nkambi y'aba poliisi e Kajjansi?\n2. Dpc Kiconco asobola okunoonya Asiimwe n'amubula ebbanga eryo lyonna kyokka ng’asiiba mu layini ng’anywa omwenge ate ng’asula mu nkambi yaabwe?\n3. Munene ki mu poliisi awaga Asiimwe alemesa amateeka okumukolako?


Bannayuganda 46 balinze kuttibwa e China\nABAVUBUKA Bannayuganda abayivu 46, abaakwatibwa mu China olw’okukukusa enjaga balindiridde kuwanikibwa ku kalabba n’abalala baasaliddwa kusibwa mayisa.\nAbakwate bavunaanibwa kusangibwa n’enjaga oba ebiragalalagala ekimenya amateeka ga China. Abalala b’oyinza okuyita bannamukisa baakuyimbulwa oluvannyuma lw’emyaka musanvu n’ekitundu.\nABAASIBIBWA MU CHINA:\nAbali ku kibonerezo ky’okufa kyokka nga bakyalina omukisa gw’okukyusa ekibonerezo kino: George William Nsubuga, yasibwa December 21, 2011-\nBosco Tugumisirize, yasibwa October 16, 2012-\nRobert Baluku yasibibwa December 13, 2012\nAlfred Ssempewo yasibwa February 21, 2011.\nBako Maria Piara, yasibwa July, 5, 2010\nRobinah Nakato-yasibwa March 10, 2011\nSandra Nalumansi yasibwa April 15, 2011\nJosephine Mulimbi Kaczorowski yasibwa June 10, 2011\nStellah Kabatoro yasibwa May,9 2012\nJimmy Sendigya Kaboba yasibwa December 21, 2011\nYasin Mahamood Bukenya yasibwa December 22, 2011\nFaridu Kalema yasibwa April, 29, 2011\nTadoo Kirwana yasibwa April 21, 2009.\nFelix Robert Nsubuga\nPeter Bogere yasibwa August 27, 2009.\nReagan Ssekajja yasibwa November 17, 2009\nAnthony Kalule yasibwa November 19, 2009\nJoseph Mulindwa Mukasa yasibibwa November 19, 2009\nIsaac Jaggwe yasibwa October 25, 2010.\nBonitor Naggayi yasibwa December 12, 2008\nJean Ndawula Kirunda yasibwa March 13, 2009\nLucy Awor Ocen yasibwa April, 17, 2009\nAnnet Namisango yasibwa May 20, 2009.\nHabiba Musa yasibwa May 20, 2009\nNalukwago Nambi yasibwa August 13, 2009\nLillian Deborah Nakungu-yasibwa December 22, 2009\nGertrude Ndagire yasibwa October 20, 2009\nSera Musoke yasibwa March 11 20011\nStella Sewagaba yasibwa November 11, 2011\nAlex Nanyange yasibwa nga November 11, 2011\nHindu Nantamu yasibwa nga December 7, 2011\nChristine Nalubwama yasibwa May 15, 2008 ng’ekiboneezo ekyamuweebwa asigazzaako emyaka musanvu n’ekitundu.\nLucky Bako yasibibwa nga April 17, 2009 ng’asigazza emyaka 18 n’ekitundu.\nSarah Nakayiza yasibwa December 24, 2009, asigazza emyaka 19\nAminsi Maliro yasibwa December 21, 2011 asigazza emyaka 12 n’emyezi musanvu.\nJason Mukiibi yasibwa September 3, 2007 asigazza emyaka 17 n’emyezi mwenda.\nVal Musa Kisa yasibwa June,2 2008 asigazza emyaka 16\nAusi Muyibwa yasibwa June, 2, 2008 asigaza emyaka 17.\nNassur Salim yasibwa June 3, 2008, asigazza emyaka17\nSsaalongo Ibraimu Kaweesa yasibwa June 3, 2008 asigazza emyaka 16\nDavid Maria yasibwa May,6 2010 asigazza emyaka 18\nAyub Bisaso yasibwa June, 30, 2010, asigazza emyaka 18.\nAbaakwatibwa basibibwa mu kkomera lya Guangdong ne Dongguan.\nMildred Natuhumuza muwala wa Justus Byamuhangi ne Robinah Byamuhangi ab’e Kigango Karuhembe. Natuhumuza yakwatibwa mu Hong Kong mu February wa 2011 n’asalibwa ekibonerezo nga November 23, 2011, nga waakusibwa emyaka esatu n’ekitundu asuubirwa okudda mu 2015. Ono ali mu Correctional Service Department, Wanchai Tower, 12 Harbour Road Hong Kong.\nAbazadde kye boogera:\nMuky. Jane Nantale ng’abaana be babiri Tonny Kalule ne Angella Nanfuka baakwatibwa asaba gavumenti ebayambe okubataasa. “Abaana baffe baali bamaze okusoma nga tebalina mirimu ne babalimba nti babatwala kukola n’ekyaddirira kubasiba. Ennaku gye nnina ng’omuzadde siyinza kugikunnyonnyola n’ogitegeera naye tusaba gavumenti etuyambe abaana baffe babataase okuttibwa.\nAbazadde abamu bagamba nti balinga abaweddemu essuubi kuba ensonga zino ziruddewo kyokka tewali gavumenti ky’ekozeewo.\nBayingira batya ekitimba\nAbantu bayisa ebirango n’okutimba obupande nga bayita abaana naddala abamaze okusoma diguli okugenda mu China okusomesa abaayo Olungereza. Abavubuka engeri gye batalina mirimu basalawo okusaba era ne babatwala.\nBwe babeera bagenda babatikka ebintu nga bagamba nti bya bang’anda zaabwe abali ebweru kyokka nga tebamannyi nti mulimu njaga.\nBatambula bulungi okutuuka mu China nga waliwo n’abamu abasobodde okutuusa ebintu bino ne batafuna mutawaana gwonna.\nBw’otuuka mu China ogenda okulaba nga bakukwata kyokka nga tomanyi lulimi kusobola kwetaasa. Olaba kukutwala mu kkooti n’oluvannyuma kkomera.\nGavt. ebiyingiddemu- SAM KUTEESA\nEnsonga z’abaana abaakwatibwa mu China natandika dda okuzikolako nga nawa omubaka waffe mu China, Wagidoso obuyinza okuteesa ne gavumenti ya China nga twagala ekkirize abakwate okuzzibwa mu Uganda mwe baba bakolera ebibonerezo byabwe.\nEnteeseganya zino zikolebwa mu buntu na mukwano Uganda gw’erina ne China era nnina essuubi nti zijja kuggwa bulungi.


Ekitongole ki PSFU kikunze kitya ba memba baakyo ne gavumenti okuyamba bizinensi okuyita mu katyaabaga kano aka covid-19 - Covid-19 Business Info Hub\nEkitongole ki PSFU kikunze kitya ba memba baakyo ne gavumenti okuyamba bizinensi okuyita mu katyaabaga kano aka covid-19?\nEntabiro y’amawulire agakwaata ku bizinensi mu biseera bya covid-19 yayogeddeko ne Francis Kaisirinya, Executive Director wa Private Sector Foundation Uganda kungeri PSFU gyekwataganye ne ba membe baayo kko ne gavumenti okuyamba bizinensi mukaseera kano akaakatyaabaga jka corona\nOmulimu gwaffe nga PSFU okuyamba bizinsensi kwa mirundi esatu. Ekisooka, okukiikirira ba memba baffe nga tuteesa ne gavumkenti, eky’okubiri, okuzimba nokuyamba bizinensi okubeera ennungi, n’eky’okusatu, okunoonya ensimbi okwannganga okusoomooza kwezifuna.\nNteekateeka ki PSFU zeekolako okuyamba bizinensi entonotono okuyita mu kaseera kano aka covid-19?\nPSFU egenda mmaaso n’okuteesa ne gavumenti ku nsonga ezikwaata kuba nekolera jange omuli okulaba nti gavumenti esasula mangu abajiguza ebyamaguzi, okuyamba ebitongole by’ensimbi okukkakkanya ebyeetaago by’okusasula looni, okuyamba bizinensi okuba ne ssente nokufuna amabanja agataliiko bukwakkulizo bungi n’okussa essira ku nsonga ezikulaakukanya bizinensi. Ebiteeso byetwaawa gavumenti yatandika obikkiriza era PSFU essubira nti n’ebilala ebinaayongerwaako bijja kuteekebwa munkola\nPSFU EYAMBA ETYA BIZINENSI OBUTEREEVU?\nKyeeraga mu lwaatu nti bannanyini bizinensi balina okwettanira enkola y’omutimbagano. Nga tusinziira kunzirukana y’emirimu, PSFU eteesa ebintu ebiyinza okutumbula enkola eno nokuba nti weri mubujjuvu ate esoboka okweetooloola eggwanga lyonna. Ku ludda lwa banannyini bizinensi, PSFU, eyamba mukulanga n’okutendeka abakozi amagezi ag’ekikugu nga bakola emirimu gyaabwe. Obusuubuzi mu bizinsensi zino bweetaaga mu enkola ey’omutimbagano. Makampuni agaagala okweetaba mukutendekebwa kuno gasaba gaanukule nga omulanga gwa PSFU bweguba guzze\nBizinensi zisobola kkolagana zitya ne PSFU?\nPSFU esangibwa ku Plot 43 Nakasero Road Kampala\nTukubire ku: +256312263850


Bukedde Online - Bambi Baaba Baabuwe ow'eddiini ya Serulanda: Abadde mufere oba Nabbi wa Mukama?\nNneetooloola Bambi Baaba Baabuwe ne mmuzuula nga mufere - Paasita Male\nSisinkana Paasita Muto eyasabira Bobi Wine...\nFAMIRE esitudde enkundi okubanja aba Serulanda emirambo gya bazadde baabwe gye baalemera.\nMugonza Bambi Baaba Baabuwe\nAbaana abaddukayo balojja bye baayitamu okuli n’okulaba omulambo gwa kitaabwe ng’abasajja ba Joseph Mugonza bagukalirira ku ssigiri!\nAbaana b’omugenzi Hajji Sad Tebandeka eyali omusuubuzi e Kyotera n’e Masaka, Mugonza n’amubuzaabuza n’amufera n’amutwalako ssente, bizinensi n’egwa n’ettaka n’alitwala basituse okubanja emirambo okuli ogwa kitaabwe ne nnyaabwe Mugonza gye yalemera\n. Mugonza abadde akulira enzikiriza ya Serulanda e Sesamirembe mu Rakai, yafudde wiiki ewedde.\nAzze akola ebikolobero eby’enjawulo ku bantu okuli okubafera ssente enkalu n’okubatwalako ebyobugagga ebirala.\nOmwaka 2008, Pulezidenti Museveni yateekawo akakiiko akaakulirwa Polof. Nelson Ssewankambo ne kanoonyereza ku Mugonza kyokka n’okutuuka leero lipooti tefulumizibwanga mu lujjudde.\nMadinah Nabacwa, muwala w’abagenzi Tebandeke ne Rehema Wannyana baamutwala ewa Mugonza nga muto.\nOkubonaabona kwe yayitamu ne baganda be nga kitaabwe afudde mu ngeri etaategeerekeka n’ebiwuniikiriza bye yalabayo abinyumya bw’ati:\nNatandika okutegeera obulungi nga tubeera mu mpuku ewa Mugonza, taata yali musuubuzi ng’alina amaduuka agatunza engoye okuli ggomesi ne jjoola.\nEdduuka erimu lyali ku kizimbe kati okuli Centenary Bank e Kyotera, eddala nga liri Masaka mu kibuga wakati. Mugonza olumu yajjanga ku dduuka ne bamuwa engoye, olumu ng’anona ssente enkalu.\nOlunaku olumu yatuma omusajja Lugemwa ne bapakira ensawo za ssente bbiri n’azitwala. Maama yabapimiranga mmita z’ejjoola z’engoye era wano Mugonza we yava okumutuuma Hajjati Nammita.\nOlumu Mugonza yajjanga n’agamba taata nti abantu be tebalina kyakulya n’abawa emmere.\nEnnyumba Buloola, Mugonza mw’abadde atereka emirambo gy’abaafa nga girindirira okuzuukira.\nTAATA NE MAAMA BAFA\nBwe wayingiranga ewa Mugonza nga takukkiriza kukolagana na bantu balala ne bwe babeera abooluganda lwo.\nEno waaliyo essomero abaana gye baasomeranga (Kirabo P/S), olumu taata yakeera n’atutwala ku ssomero n’agenda.\nTwali tukyali ku ssomero mmo- Abadde mufere oba Nabbi wa Mukama?\nMugonza ow’eddiini ya Serulanda toka n’ejja okutunona nga ne maama mwali, taata saamulaba, omusajja Musoke ye yali agivuga wano we baatutegeereza nti taata yali afudde.\nJjajja n’abooluganda abalala bajja okunona omulambo Mugonza n’abagaana okugutwala nti omugenzi yali agenze mu Ggulu era yalaama nti tewali kumuzzaayo.\nBwe baasaba waakiri okumuziikako, Mugonza n’abategeeza nti bw’anaafuna obudde ajja kubategeeza bagende naye mu nnyumba BALOOLA (gye baaterekanga emirambo) aziike nabo basobole okuziikako naye obudde teyabufuna okutuusa lw’afudde.\nMugonza yalina akakiiko ke yalonda nga bwe wabeerawo afudde batwala omulambo mu nnyumba Baloola ne beggaliramu okumala essaawa nga ttaano nga tewali avauddeyo.\nEkiseera we baatwalirayo omulambo gwa taata, omusajja Nsimawuuno yajja ng’ava mu Baloola, omukyala Lutindaggezi n’amwebaza nti, ‘mugwebale omulimu!’.\nYayanukula nti, ‘omulimu tegubadde mwangu, amasavu gakyannemedde ku mikono!’ Ssaakitegeera kubanga twali tetukkirizibwa kulya nnyama wadde ekintu eky’omusaayi.\nNakitegeera luvannyuma nga tuli mu kakiiko akabuuliriza Byakuleka n’ategeeza nti baabaaganga emirambo ne bagiggyamu ebyenda ne babifumba mu kasuwa.\nOlumu nali nva ku ssomero ne mpitira ku nnyumba Baloola gye bataatukkirizanga kugenda.\nNakunukkiriza ne nnigiza mu kadirisa awaali akatimbe akawenjuddwaako ne nnengera taata nga bamuyimirizza mu nsonda, bamusibye enkutu nga waliwo essigiri eriko omuliro.\nYali atiisa nga n’amannyo gali kungulu yenna akakanyadde!\nBwe natuuka eka ne mbinyumiza maama n’atulika n’akaaba. Waayita ekiseera nga taata afudde ne maama n’alwala n’azimba olubuto.\nMukulu wange Siraje Tebandeke ne Dr. Ssali baali baagala okumutwala mu ddwaaliro Mugonza n’abagaana, yamulabula nti bw’agenda mu maaso n’okulya abava ebweru bye bamuleetera ajja kwabika olubuto afe!\nOkumuwonya yatulagira ffenna aba famire tugende tutyabe enku, omukulu aleete ensekese 15, abato ensekese 10 buli omu, yatulagira okugenda mu kiraalo Hajji Sad kye yaleka tugobe ente ssatu tuzimutwalire ne tubikola.\nOlunaku lwakya nga maama asigaddeko kikuba mukono, Mugonza yalagira bamuteeke mu mmotoka bamutwale mu mpuku. Eno yamalayo ennaku ntono n’afa.\nYatulagira tumusaalire, omulambo ne bagutwala mu Baloola. Okutuusa leero tetumanyi gye yateeka mirambo gya bazadde baffe wadde okulaba ku malaalo gaabwe.\nMinisita Kasolo (akutte ekiwandiiko) ng’asisinkanye nnyina wa Mugonza wamu ne muto we.\nEBYOBUGAGGA BYE YATWALA\nYalagira mwannyinaffe Budallah Kateregga gwe yali atuumye Beebuda Baddadda awase omuwala. Omuwala yali ayita muka Mugonza ssenga. Nzijukirako yamulagira atwale ente 12 okwali ezirina eggwako nga ziva kw’ezo taata ze yaleka.\nKateregga bwe yalwala, maama wa Mugonza gwe twayitanga Tweyanze n’atulagira tutwaleyo ente emu ne ssente 150,000/-. Oluvannyuma jjajja Namabira yamutwala mu ddwaaliro e Biikira gye yafi ira, bwe baamutwala okumuziika ewaffe aba Mugonza ne bakola olutalo ne batwala omulambo.\nBazadde baffe nga bafudde, abooluganda baagabana ebintu ffe Mugonza n’atulabula nti tetugeza ne tukwata ku bintu eby’ebweru ebyaffe biri Ssesamirembe.\nEttaka yiika 63 eryali erya taata nalyo yali alitutte, bwe nakula ne ndinunula.\nENGERI GYE YAFERANGAMU\nEkitundu ky’e Sesamirembe gye yali ategeka okuzimba ekibuga Lake Victoria Free Trade Zone waali wagazi ng’alinamu ebifo eby’enjawulo. Yateranga okufuna ekifo mu kisaka ne basaawayo n’okumuzimbirayo obusiisira mw’abeera. Eno yakumangayo ebyoto.\nEbifo mwe yabeeranga kuliko; Mweyanjale, Nabaganja, Kyakasalaga, Bukaala era yalina empuku entono mwe yatuulanga.\nEno yagibeerangamu yekka n’olumu okutwalayo abamu abatono ennyo be yeesiga nga gy’asalirawo eby’ensonga.\nEyabeeranga ewa Mugonza nga bw’amuloota kibeera kyamagero, akeera n’akinyumiza banne ne basanyuka n’eηηoma ne zivuga.\nOlumu abavubuka baateesa bagezese oba ddala abeera alondoola bye bakola kubanga yagamba nti buli we bali abeera abalaba.\nOmu yalimba nti yaloose Mugonza ng’amwambaza akakomo era yagenda okukeera ku makya ng’akalina ku mukono. Kino Mugonza yakisanyukira nnyo era kimu ku byamagero bye yawandiikako mu katabo ke.\nOlumu yeewaana nti aliraba ku mulambo gwe ajja kubeera waamukisa kubanga ye si waakufa. Bwe naddukayo ne ntandika okulya ennyama, enkoko n’ebirala saafa so nga yali atugambye nti tujja kufa.\nBwe yamanya nti ηηenze mu ofi isi z’ebyettaka okulondoola ettaka lya taata n’ankubira essimu n’aηηamba nti agenda kumbuulira erinnya mwe nnina okuwandiika ettaka eryo, bwe nagaana n’agezaako okuntiisatiisa.\nKibonwomu bwe yayitangawo ga batugamba nti oyo Bambi Baaba y’ayiseewo kyokka nagenda okufuluma ebweru nga mbiraba biyitawo buli kiseera.\nWaaliwo omukolo gw’akagolomolo gwe baakoleranga e Bukaala nga beegezaamu okugenda mu Ggulu.\nYakkirizangayo bantu bakulu naye nga buli avaayo adda akaaba. Yazimbanga obusenge obufunda oyo agenze okukayitamu ne bamutulugunya mu ngeri ez’enjawulo.\nOlumu yatugambanga okuzibiriza tunyige amaaso olumala ne bakubuuza ky’olabye, abamu nga bawa obujulizi nti balabye abamu ku baafa be baali nabo nga bali mu Ggulu.\nObulwadde nga bumugonzezza yatumira Dr. Ssali bamusondere ku ssente bamutwale ebweru okumujjanjaba.\nAmerika yaferayo abadde takyasobola kuddayo kubanga yabaguza poloti ez’empewo mu kibuga kye.\nOmukutu Mugonza gw’abadde asima atambuliremu okuva mu nnyumba mw’abadde asula okutuuka we basabira.\nKATIKKIRO AKYEKOKKOLA SERULANDA\nKatikkiro Charles Peter Mayiga yagambye nti enzikkiriza eno egwa mu ttuluba ly’ebidiinidiini ebifaanana ng’ekya Kibwetere ekyatta abantu abasukka 1,000 mu March wa 2000.\nYagambye nti ekidiini kino kyetaaga kuwera kubanga kiteeka obulamu bw’abantu n’ebyobugagga bwabwe mu katyabaga ate kituusa obulumi ku bagoberezi ne famire zaabwe.\nMayiga lwe yagenda mu kakiiko ka Polof. Sewankambo yategeeza aba famire yaabwe nga bakulembeddwa kitaabwe omugenzi Cyprian Mukasa lwe baagenda ewa Serulanda okunonayo ebisigala bya mwannyina Tereza Nanziri Bukenya.\nYannyonnyola akakiiko nti mwannyina Nanziri baali bamuziise ewa Serulanda, bwe baagenda okunonayo omulambo ne bagugaanira.\nEnsonga baazitwala mu kkooti e Masaka n’ewa ekiragiro ne baziikulayo ebisigala bye n’omwana we ne babiziika e Nsambya Kalisizo.\nOWOOLUGANDA LWA MUGONZA AYOGEDDE\nGeorge Nsubuga yategeezezza Bukedde nti Mugonza kojjaawe, era muzzukulu wa Lozio Kulazikulabe ne Veronica Nakalanzi (bagenzi) ab’e Lubumba- Kyannamukaaka mu Masaka be bazaala Mugonza.\nAgamba nti bye bagamba nti Mugonza yaziikula amalaalo ga kitaawe bamuwaayiriza kubanga ye bwe yagenda ku kiggya we baaziika bajjajjaabe baamulaga amalaalo nga weegali.\nYannyonnyodde nti azze awulira bingi ebyogerwa ku Kojjaawe kyokka ebisinga bikyamu kubanga ye ewa Mugonza yatuukayo ne bamunnyonnyola bye bakola nga bw’alaba ebinnyonnyolwa bingi bikontana ne bye boogera.\nNsubuga yategeezezza nti mu kiseera kino abeera Kawaala mu Kampala akola gwa butembeeyi.\nOkubeera nti kojjaawe tebagenda kumuziika tekimwewuunyisa kubanga baamunnyonnyola nti omuntu afudde bwe bamuziika ne bamuyiwako ettaka libeera limuzitoowerera bo kye bava basima akannya akatono ne bawummuzaawo omufu ne bazimba okugulumira ku ntaana ye.\nEnsi egudde eddalu: Abeebyokwerinda bafuuka batya abakwasi b'obubaddiya mu maaso g'abalamuzi?\nAbaserikale batulugunya batya abantu nga balinga abatalaba kkoligo lya Gen. Kale Kayihura?


Bukedde Online - Abaana abaakwatibwa mu bumenyi bw'amateeka e Mutungo bakubaganyiza abazadde empawa mu lukiiko\nAbaana abaakwatibwa mu bumenyi bw'amateeka e Mutungo bakubaganyiza abazadde empawa mu lukiiko\nMMEEYA wa Nakawa Ronald Balimwezo, ne RCC wa Nakawa Jackie Kemigisha, ssaako ne OC Andreck Nuwamanya owa Poliisi ye Mutungo bayise olukiiko gaggadde mwebasisinkanidde bazadda ba baana abaakwatibwa nga bagambibibwa okwenyigira mu bumenyi bw'amateeka.\nOlukiiko luno lw'abadde ku Twins e Mutungo era nga bazadde ba baana abaakwatibwa beebazizza nnyo abakulembeze ku mitendera egy'enjawulo mu kitundu kye Mutungo olwa kaweefube eyakoleddwa okubataasa ku bumenyi bw'amateeka mu kitundu kyabwe.\nAbazadde okwogera bino kiddiridde Poliisi ye Mutungo okukola ekikwekweto gye buvuddeko mwebaayoolera abaana 14 abagambibwa okutigomya Mutungo n'ebyalo ebiriranyeewo.\nAbazadde baakubaganye empawa ng'abamu bagamba nti abaana baabwe abamu tebabeerangako mu bumenyi bw'amateeka wadde nga baakwatibwa nga basangiddwa mu bibanda bya firimu eby'enjawulo.\nAbazadde baasabye Poliisi ekole ebikwekweto eggale ebifo byonna ebigambibwa okwonoona abaana omuli ebibanda bya firimu ssaako n'ebifo ebirala mwebasiiba nga bazannya obuzannyo ku Computer.\nYe Mmeeya wa Nakawa Ronald Nsubuga Balimwezo yasoose n'ava mu mbeera oluvannyuma lw'abamu ku bazadde okuvaayo ne bategeeza nti abamu ku baana baabwe baabakwatidde bwereere tebabeerangako bamenyi b'amateeka n'ategeeza nti yo poliisi keekole okunoonyereza kw'ayo era bw'eneekizuula nti ddala abaakwatiddwa beenyigira mu bumenyi bw'amateeka bajja kukangavvulwa okutuusa lwe banaaterera ne badda mu mbeera ey'obuntu.\nAtwala Poliisi y'e Mutungo Andreck Nuwamanya ategeezezza nti bbo nga poliisi baakugenda mumaaso nga bakola ebikwekweto kubanga omulimu gwa poliisi kulwanyisa bumenyi bw'amateeka.\nNalweyiso agamba nti akakasa Muzaata yafa Corona; Kibuli ezzizza omuliro\nAb'e Kibuli bayingidde mu nsonga za muka Muzaata okunoba\nAmaziga agabadde mu 2020, Corona tajja kutuva mu mimwa


Okutunda n'okunywa waragi w'obuveera kukoma...\nBUKEDDE W’OLWOKUTAANO AFULUMYE NG’ALIMU GANO...\nMu ngeri y’emu Kadaga agambye nti palamenti yayisizza ensimbi ezisoba mu buwumbi musanvu n’ekitundu ez’okuyamba Busoga okwekulakulanya eve mu bwavu.Zino ensimbi ziri mu pulogulaamu ey’enjawulo ey’okuyamba okukyusa ebyenfuna bya Busoga.\nBino byabadde mu bubaka bwa sipikka Rebecca Kadaga obwamusomeddwa omubaka w’esaza ly’e Busiki PAUL Akamba mu lukung’ana lw’Abasoga ababeera mu America olwa ‘’Busoga Twegaite’’ olwabumbujjidde mu kibuga New Jersey ekya Amerika.\nKadaga ng’ayita mu bubaka bwe yawerezza abeetabye mu lukung’ana yabakunze okuleeta ssente okulakulanya eby’obulambuzi e Busoga. E Busoga waliyo ebifo bingi ebisobola okulakulanyizibwa ne bisitula ebyenfuna by’ekitundu.\nEkimu ku bitundu bifo bino kuliko awatirwa omulabirizi Omuzungu Hannington ekisangibwa e Kyando mu disitulikiti y’e Mayuge . Buli mwaka abalamazi bagenda mu kifo kino okulaba awatirwa omulabirizi Omuzungu ono agambibwa nti yattibwa ku biragiro bya Ssekabaka Mwanga bwe yali ajja e Buganda okuleeta eddiini.Waliwo n’abaagala afuulibwe omujjulizi.\nYagambye nti ebiyiriro by’e Itanda n’olusozi lw’e Kagulu nabyo bisobola okuyamba okutumbula ebyobulambuzi.\nOmubaka w’e Bugabula South Henry Maurice Kibalya yategeezezza nti pulogulaamu y’okuyamba Busoga okwekulakulanya efananana n’ezassibwawo okuyamba ebitundu ebirala nga NUSAF eyayamba ab’omu bukiikakkono bwa Uganda n’eya Karamoja Development Programme eyamba ab’e Karamoja .\nOlukung’ana lwa ‘Twegaite’ lwatandikibwawo e New Jersey mu Amerika mu 1998 era lutuula omulundi gumu buli myaka ebiri nga lukung’anya Abasoga ababeera mu Amerika ne mikwano gyabwe.\nOlukung’ana luyamba luyambye okussaawo ensimbi ez’abakazi ez’okwewola mu saza ly’e KAGOMA ne luyamba n’okutandikawo emisinde gya ‘source of the Nile. Era luyamba mu kuddaabiriza eddwaliro ly’e Jinja n’okuwayo emmottoka y’okuleeta abalwadde okuva mu bitundu bya Busoga ebitali bimu okubaleeta mu ddwaliro.


Katonda ye Yatonda Ebintu Byonna Ebiramu\nAni yatonda ebintu byonna ebiramu?\nWALIWO ekintu ekyewuunyisa kye mmanyi. Wandyagadde okukimanya?— Tunuulira omukono gwo. Funya engalo zo. Kati ate baako ekintu ky’olonda. Omukono gwo gusobola okukola ebintu bingi, era gusobola okubikola bulungi. Omanyi oyo eyakola emikono gyaffe?—\nY’oyo eyakola akamwa, ennyindo, n’amaaso gaffe. Ye Katonda, Kitaawe w’Omuyigiriza Omukulu. Tetuli basanyufu nti Katonda yatuwa amaaso?— Gatusobozesa okulaba ebintu bingi. Tusobola okulaba ebimuli. Tusobola okulaba omuddo ogwa kiragala n’eggulu erya bbulu. Era tusobola n’okulaba obunyonyi obuto nga buno obuli mu kifaananyi nga bulya. Mazima ddala kirungi nnyo okuba nti tusobola okulaba ebintu nga bino, si bwe kiri?—\nNaye ani eyakola ebintu bino? Bantu be baabikola? Nedda. Abantu basobola okuzimba ennyumba. Naye tewali muntu asobola kukola muddo. Abantu tebasobola kukola kanyonyi kato, kimuli, oba ekintu kyonna ekiramu. Ekyo obadde okimanyi?—\nKatonda ye yakola ebintu bino byonna. Katonda yakola eggulu n’ensi. Era yatonda n’abantu. Yatonda omusajja n’omukazi abaasooka. Kino Yesu, Omuyigiriza Omukulu, yakiyirigiza.—Matayo 19:4-6.\nYesu yamanya atya nti Katonda ye yatonda omusajja n’omukazi? Yesu yalaba Katonda ng’abatonda?— Yee, yamulaba. Yesu yali ne Katonda nga Katonda atonda omusajja n’omukazi. Katonda yasooka kutonda Yesu. Yesu yali malayika, era yabeeranga mu ggulu ne Kitaawe.\nBayibuli etubuulira nti Katonda yagamba nti: “Tukole omuntu.” (Olubereberye 1:26) Omanyi oyo Katonda gwe yali ayogera naye?— Yali ayogera na Mwana we. Yali ayogera n’oyo eyajja ku nsi n’afuuka Yesu.\nTolaba nga yali nkizo ya maanyi nnyo? Kirowoozeeko! Bwe tuwuliriza Yesu, tuba tuyigirizibwa oyo eyali ne Katonda nga Katonda atonda ensi n’ebintu ebirala byonna. Yesu yayiga bingi bwe yali ng’akolera wamu ne Kitaawe mu ggulu. Tekyewuunyisa nti Yesu ye Muyigiriza Omukulu!\nOlowooza Katonda teyali musanyufu bwe yali yekka nga tannatonda Mwana we?— Yali musanyufu. Bwe kiba nti yali musanyufu, lwaki yatonda ebintu ebirala n’abiwa obulamu?— Kino yakikola kubanga ye Katonda ow’okwagala. Yali ayagala n’abalala banyumirwe obulamu. Tusaanidde okwebaza Katonda olw’okutuwa obulamu.\nBuli kimu Katonda kye yatonda kiraga nti alina okwagala. Yatonda enjuba. Enjuba etuwa ekitangaala n’ebbugumu. Buli kimu kyandibadde kinyogovu era obulamu tebwandibaddewo ku nsi singa enjuba teyaliiwo. Toli musanyufu olw’okuba Katonda yatonda enjuba?—\nEra Katonda atonnyesa enkuba. Oluusi oyinza obutayagala nkuba kubanga bw’eba etonnya, tosobola kufuluma bweru kuzannya. Naye enkuba eyamba ebimuli okukula. N’olwekyo, bwe tulaba ebimuli ebirungi, ani gwe twebaza?— Katonda. Era ani gwe tusaanidde okwebaza nga tulidde ebibala n’enva endiirwa eziwooma?— Tusaanidde kwebaza Katonda kubanga enkuba n’enjuba bye yassaawo bye bikuza ebintu ebyo.\nSinga omuntu akubuuza nti, ‘Katonda ye yatonda abantu n’ebisolo?’ Oyinza kumuddamu otya?— Kiba kituufu okumuddamu nti: “Yee, Katonda ye yatonda abantu n’ebisolo.” Naye watya singa omuntu takkiriza nti Katonda ye yatonda abantu? Watya singa akugamba nti abantu baava mu bisolo? Bayibuli si bw’eyigiriza. Egamba nti Katonda ye yatonda ebintu byonna ebirina obulamu.—Olubereberye 1:26-31.\nBwe kiba nti waliwo eyakola ennyumba, ani yakola ebimuli, emiti n’ebisolo?\nNaye omuntu ayinza okukugamba nti takkiririza mu Katonda. Onoomuddamu otya?— Songa ku nnyumba omubuuze nti: “Ani yazimba ennyumba eyo?” Buli omu akimanyi nti waliwo eyagizimba. Ennyumba eyo teyeezimba yokka!—Abebbulaniya 3:4.\nOluvannyuma omuntu oyo mulage ekimuli. Mubuuze: “Ani yakikola?” Tewali muntu n’omu ku nsi eyakikola. Era ng’ennyumba bw’etajjawo yokka n’ekimuli kino tekyajjawo kyokka. Waliwo eyakikola. Katonda ye yakikola.\nGamba omuntu oyo awulirize ekinyonyi nga kiyimba. Mubuuze: “Ani yakola ebinyonyi era n’abiyigiriza okuyimba?” Katonda. Katonda ye yatonda eggulu n’ensi n’ebintu byonna ebiramu! Y’awa obulamu.\nNaye omuntu ayinza okugamba nti ye akkiririza mu ekyo ky’alabako. Ayinza n’okugamba nti: ‘Siyinza kukkiriza kye siraba.’ N’olwekyo, abantu abamu bagamba nti tebakkiririza mu Katonda kubanga tebamulaba.\nKyo kituufu nti tetuyinza kulaba Katonda. Bayibuli egamba nti: ‘Tewali muntu asobola kulaba Katonda.’ Tewali musajja, mukazi, oba mwana ayinza kulaba Katonda. N’olwekyo, tewali n’omu asaanidde kukola kifaananyi kya Katonda. Era Katonda atugamba nti tetulina kukola kifaananyi kye. N’olwekyo, tekisanyusa Katonda bwe tuba n’ebintu ng’ebyo mu nnyumba zaffe.—Okuva 20:4, 5; 33:20; Yokaana 1:18.\nNaye bw’oba nga tosobola kulaba Katonda, omanya otya nti ddala gy’ali? Lowooza ku kino. Osobola okulaba empewo?— Nedda. Tewali n’omu ayinza kulaba mpewo. Naye osobola okulaba ebyo empewo by’ekola. Osobola okulaba ebikoola nga byenyeenya ng’empewo efuuwa amatabi g’omuti. Awo okkiriza nti waliyo empewo.\nOmanyira ku ki nti empewo efuuwa?\nOsobola okulaba ebintu Katonda bye yatonda. Bw’olaba ekimuli oba ekinyonyi, oba olabye ekintu Katonda kye yatonda. Awo n’okkiriza nti ddala Katonda gy’ali.\nOmuntu ayinza okukubuuza nti, ‘Ani yatonda enjuba n’ensi?’ Bayibuli egamba nti “Katonda yatonda eggulu n’ensi.” (Olubereberye 1:1) Yee, Katonda ye yatonda ebintu bino byonna ebyewuunyisa! Ggwe olowooza otya?—\nSi kirungi nnyo okuba omulamu? Tusobola okuwulira ebinyonyi ebiyimba obulungi. Tusobola okulaba ebimuli n’ebintu ebirala Katonda bye yakola. Era tusobola okulya eby’okulya Katonda bye yatuwa.\nTusaanidde okwebaza Katonda olw’ebintu ebyo byonna. Okusingira ddala, tusaanidde okumwebaza olw’okutuwa obulamu. Bwe kiba nga ddala tusiima Katonda olw’ebyo byonna, tujja kubaako kye tukolawo. Kiki kye tunaakola?— Tujja kuwuliriza Katonda era tujja kukola ebyo by’atugamba okuyitira mu Bayibuli. Mu ngeri eyo, tulaga nti twagala Oyo eyatonda ebintu byonna.\nTusaanidde okusiima Katonda olw’ebyo byonna by’akoze. Tutya? Soma Zabbuli 139:14; Yokaana 4:23, 24; 1 Yokaana 5:21; ne Okubikkulirwa 4:11.\nYakuwa Ye Yatonda Ebintu Byonna


Abali awafunda mulunde ente z'omu biyumba\nAbali awafunda mulunde ente z’omu biyumba\nABANTU okuba nga bakyalemedde mu bwavu kivudde ku ndowooza zaabwe ezijjudde obugayaavu nga buli kintu tukitunuulira ng'ekitasoboka kubaawo ate ne balemwa n'okwegomba abo abalina bye bakoze wabula ne basigaza kintu kimu kwekubagiza.\nEbigambo ebyo byayogeddwa Dr. Jolly Kabirizi, omukugu mu kunoonyereza ku byobulimi n'obulunzi bwe yabadde ategese omusomo gw'okubangula abalunzi ku ngeri gye basobola okulunda ente z'omu biyumba naddala mu bifo ebifunda oba mu bifo ebiri mu bibuga.\nOmusomo guno gwayindidde Sseguku ku luguudo lw'e Ntebbe mu ggombolola y'e Makindye ku ffaamu ya Dr. Jolly Kabirizi eyitibwa Kyakuwa Farm nga yatandikibwawo mu 1990. Kuliko ente z'amata, enkoko, ebyennyanja ebirimibwa mu bipipa, n'okukolerako omuddo ogw'ebisolo ogw'enjawulo.Omusomo guno gwabaddewo ku lunaku lw'abakyala nga gwe mulundi ogwabadde ogwokubiri okutegekebwa nga gwasooka kubaawo mwaka guwedde.\nDr. Kabirizi yagambye nti, ensonga lwaki ntegeka omusomo bweguti ku lunaku lw'abakyala njagala abakyala bandabireko ate n'okwongera okubaagazisa okukola baveemu omutima ogw'obugayaavu. Njgala baleme kulowooza nti buli kimu balina kukifuna kuva mu baami baabwe nga ne bw'oba osigala waka osobola okweyambisa awantu awatono w'olina n'obaako ebintu by'okolerawo ate n'ofunamu ssente ne zibayamba okwongera okwekulaakulanya nga famire.\nY'OLINA OKUGOBERERA NG'OGENDA KULUNDA ENTE Z'OMU BIYUMBA EWAFUNDA\nDr. Kabirizi agamba nti; 1. Bw'oba tonnatandika kulunda nte zino sooka ofeeyo ku bukuumi bw'awaka woogenda okuzirundira kubanga ente zino zigula ssente nnyingi ssinga tosooka kuteeka bukuumi mu kifo kyo, kyangu okuzikubbako n'ofiirwa ssente ate n'eby'okulunda ne bikutama.\n2. Lunda ente nga zigya mu kifo kyolina, bw'oba w'olina wasobola kugendawo nte bbiri z'oba olunda so sikuteekawo nte nnyingi nga tezirina we zeeyagalira kubanga ente terina njawulo n'abantu noolwekyo eba yeetaaga awantu wesobola okweyagalira obulungi.\n3. Zimba ekiyumba nga kiriko ebifo eby'enjawulo ente by'erina okukozesa okugeza okusula awamu n'okuliira.\n4. Fuba okulowooleza obusa n'omusulo awantu we bisobola okugenda nga tebijja kukola bucaafu ate bunyigirize abantu abakuliraanye era fuba okulaba nga faamu yo tebaako nsowera zitaataaganya baliraanwa bo.\n5. Sooka omanye ebyokulya by'ente we bigenda okuva kuba bw'omaliriza okugiteeka mu kiyumba tekyetaagisa nte kuleekanira bantu bakuliraanye kubanga olwo ob'ogenda kutondawo embeera etali nnungi wakati wo ne bano\nEBITARINA KUBULA KU KIYUMBA\nEkiyumba ekiri ku mutindo omulungi ekisobola okubeeramu ente n'ekuwa bulungi ky'oyagala kirina okubaamu obusenge nga bulimu obutto ente kw'esula oba essubi wansi, ente erina okuba ne wetambulira okufuna omu-sana, w'ewummulirako ssinga eba ekooye okuyimirira oba okulya, ekiyumba kirina okubaako ente mw'eriira ate ne mw'enywera amazzi waakiri buli lunaku ebidomola by'amazzi bisatu n'okusingawo.\nl Ekiyumba kirina okuteekebwako ekifo ewakamirwa nga kyanjawulo n'ebifo biri ebirala, obuyana webusula, teekako ekifo w'ofuuyirira ng'osobola n'okweyambisaawo ng'ogiwa obujjanjabo obutali bumu. l Ebimu ku by'otasobola kubuusa maaso ng'ozimba ekiyumba ye sitoowa w'otereka ebintu byonna by'okozesa nga n'omuddo osobola okuguterekawo n'ekinnya w'oteeka obusa n'omusulo we gugenda. By'ofunamu ssente ng'olun ze ente\nDr. kabirizi ayongera n'agamba nti, bw'olunda ente ofunamu ebintu bingi ng'ekisooka ofuna amata bw'oba ogirabiridde bulungi buli lunaku osobola okukama liita 30 mu nte emu n'okusingawo.\nOfuna ssente mu nnyana ezikuze kubanga si buli nte ezaalibwa nti oba osobola okugirunda olw'ekifo ekifunda ky'okoleramu emirimu gyo, ate nga n'obusa n'omusulo obifuniramu ddala ssente nti bw'oba tobikozesezza kulima bintu bibyo obiguza abantu abalala ne bakuwaamu ssente. Abantu bajja n'obasomeseza ku faamu yo ne bakusasula ssente zonna z'oyagala.\nENGERI GY'OLIISA ENTE EY'AMATA\nZainah Nampijja okuva mu kibiina ky'abavubuka, twekembe e Sseguku nga kikola buli kika kya muddo ogulisibwa ente n'ebisolo ebirala. agamba nti, bw'oba osazeewo kulunda nte kugifunamu ssente ng'oyita mu mata, kola ekisoboka ogiriise buli kyetaagisa.\nEbintu ebisinga okuba ebikulu by'olina okweyambisa ng'oliisa ente okuwa amata mu bungi, amazzi kikulu era omulunzi yenna ente togipimira mazzi g'olina kugiwa kubanga enkulu omubiri gwayo ebitundu 50 ku 100 galina kuba mazzi ate bw'eba ng'ekyali nto ebitundu 70 oba 80 ku 100 gaba mazzi nga noolwekyo buli lw'efuna amazzi amangi omubiri guba gukola bulungi.\nEnte olina okugiwa ebiriisa nga birimu ebirungo ebizimba omubiri, ebirungo ebiwa omubiri amaanyi n'emmere ng'erimu vitamiini kiyambe omubiri okuba nga gutambulira wamu. Emmere erimu ebintu ebyo bw'ogiwa ente tesobola kulemwa kukuwa mata gawera waakiri bulilunaku liita 30.\nOsobola okulima kasooli n'omukungula kasita atandika okuleeta amata mu mpeke n'omutema n'omuwa ente ne zimulya, osobola okukaza omuddo n'ogukolamu ebibulooka ng'otabuddemu sukaali ggulu nabyo bikola bulungi n'ebirala.\nENGERI GY'OSO BOLA OKULIMA OMUDDO N'OFUNA SS ENTE\nVincent Lutwama akulira ekibiina kya Bavubuka Twekembe ekisangibwa e Sseguku yasomeseza ku ngeri y'okulima omuddo n'ogufunamu ssente. Bw'oba osimba omuddo ng'oyagala ogufunemu ssente ebintu bino wammanga bikulu;\nLonda ekika ky'omuddo ekisobola okugumira embeera okusinziira w'ogenda okugulimira.\n2. Obujimu bw'ettaka kikulu nnyo era bwe liba nga si ddungi kimala, ssooka oliwe ebiriisa naddala obusa omuddo gwo gusobole okuvaamu nga gwa mulembe ekimala. 3. Ekika ky'ensigo ky'osimba ssooka okigezese nga tonnasimba musiri gwonna, bw'ogezesa ensiko 100 n'otawezaako nsigo 70 zimeze omanya nti si nnungi era tezijja kukukolera.\n4. Manya obungi bw'ensigo bw'ogenda okusimba n'engeri gy'ogenda okuzisimbamu.\n5. ziwe amabanga okusinziira ku kika ky'ensigo ky'ogenda okusimba, bwe ziba nga tegusakaatira nga gukuze guwe amabanga matonotono ate bwe ziba nga zisakaatira teekawo amabanga nga gawerako. Bw'eba yiika nga gy'osimbye osobola okuteekamu ebijimusa ebya Nitrogen kkiro 50 -100 okusinziira ku ttaka nga bwe lifaanana, ebijimusa bino biteekemu oluvannyuma lw'okusima ekinnya nga tonnateekamu ndokwa oba nsigo gy'ogenda kusimba.\nBw'oba osimbye omuddo ng'oyagalako ensigo okusinga bw'olaba obunyonyi nga butandise okugugwamu buli kiseera olwo ng'omanya nti ensigo zikuze era ng'otandika okuzikungula ku bikolo, bw'omaliriza okuzaawula mu bisusunku zaanike zikale bulungi n'oluvannyuma zitereke mu kifo ekirungi obuwuka we butasobolera kuzitaataaganya. Ssente weeziri mu muddo Bw'okaza ensigo n'ozitunda ofunira ddala ssente mu balunzi ababa baagala okugulima, omuddo osobola okugukaza n'ogutunda era abalunzi bagugula. Osobola okukola bu bbagiya okuva mu muddo n'obupakinga mu kaveera n'obutundira mu kiro era n'ofuna ssente. Omuddo gukola ebijimusa ebyeyambisibwa mu kulima ebintu ebitali bimu


Bukedde Online - Abadde yeefuula 'omusambwa' n'afera abakazi Poliisi emuggalidde\nAbadde yeefuula 'omusambwa' n'afera abakazi Poliisi emuggalidde\nAba Bbanka Enkulu tebamatizza babaka ba pa...\nEKITONGOLE kya Poliisi ya ‘Flying Squad’ kikutte omusajja abadde yeegulidde erinnya ng’afera abakazi n’abaggyako ssente nga yeefuula ‘Omusambwa’\nGodfrey Kato Ssemwanga eyakwatiddwa n'aggalirwa\nGodfrey Kato Ssemwanga, omutuuze ku kyalo Buloba Kasero, mu disitulikiti y'e Wakiso, ye yakwatiddwa n'aggalirwa ku Poliisi ya CPS, mu Kampala, ng'avunaanibwa kweyita ky'atali n'afera abantu ng'abaggyako ssente mu ngeri y'olukujjukujju.\nAyogerera ekitongole kya Poliisi mu Kampala n'emiriraano, Luke Owoyesigyire, yategeezezza Bukedde nti, bazze bafuna okwemulugunya okuva mu bantu ab'enjawulo nga balumiriza Ssemwanga ne munne John Kimbugwe, amanyiddwanga, ‘Jjajja Kayonza' okubafera nga befuula ababasawula.\nSsemwanga yategeezezza Poliisi nti, bwe yava ewaabwe e Masaka, yakwatagana ne ‘Jjajja Kayonza' alina essabo e Buloba-Kasero, n'amusomeramu engeri gye bayinza okufunamu ssente nga bayita mukusawula abalwadde n'okubajjanjaba mu ngeri y'ekinnansi.\nOno era yagasseeko nti, yasalawo n'aleka mukaziwe e Masaka n'abaanabe babiri n'asalawo okuyingira omulimu gw'okukola ng'omusambwa okusobola okweyoolera ku ssente ez'obwerere.\n"Abalwadde bwe bajja jjajja Kayonza gwe basisinkana emisana wabula webamala okumubuulira ebizibu byabwe ng'abalagira baddeyo oluvannyuma bakomewo obudde nga buzibye asobole okubakolako nti kuba ‘Omusambwa' lwegujja okubaawo, ng'olwo ategeeza nze," Ssemwanga bwe yategeezezza.\nYagaseeko nti, buli mulwadde by'aba amubuulidde nga yakatuuka, olumusiibula ng'abiyitiramu ‘Omusambwagwe' gusobole okubikwata ng'omulwadde bw'aba akomyeewo ku ssaawa endagaane, ‘Omusambwa' guba gusobolera ddala okukyuusakyuusa amaloboozi nga bwe guddamu ebigambo by'ennyini ebituukira ku bwetaavu bw'omulwadde.\nSsemwanga yategeezezza nti abakazi be basinga okubettanira naddala abo, ababa baagala okufuna obufumbo, okubunyweza, okufuna oluzaalo, okusiraanya bajja baabwe, abaagala okuganja mu bantu, n'okufuna Visa.\n"Ebiseera ebisinga abasajja be tufuna baba banonye ddala lya kufuna mirimu oba abakazi be baba beegomba, naye okusingira ddala abakazi be basing okutuwagira," bw'atyo bweyagenze mu maaso n'okunnyonnyola.\nPOLIISI EGENDA MU SSABO:\nAbaserikale b'ekitongole kya ‘Flying Squad' basoose kusuula nkessi ew'omusamize ‘Jjajja Kayonza' nebamanya nga gyaali nebagendayo okubasawula.\nOno bamusanzeeyo era n'abaaniriza oluvannyuma ne bamwangiza ebizibu byaabwe wabula n'abategeeza nti, akola kiro kuba ‘Omusambwagwe' lwegubaawo, ate nga gw'asinziirako mu buli ky'akola.\nBano abaalabise nga bakkakkamu ebitagambika, baageze essaawa endagaane etuuse nebaddayo ew'Omusamize agambibwa okufera abantu okulaba engeri gy'akikolamu.\nOlwatuuseeyo ‘Jjajja Kayonzaa' yabayingizza munda mu Ssabo mwakolera emirimugye, wabula nga bano yasoose kubayitiramu mu mateeka agafuga abeera agenda okuyingira mu mbuga/ Ssabo, okwabadde obutayingiza ngatto, okwakisa essimu oba ekintu kyonna, wamu n'obutayisa omukka nga batuuse munda nti kuba ‘Omusambwa bino tegukolagana nabyo gwagala nzikiza yokka!\nOlwatuuse munda mu Ssabo, buli omu yalagiddwa okwanja ekizibukye olwo abaserikale nebasaba okukuzibwa ku mirimu ate abandi nebasaba, obugagga.\nWakati mu kizikiza, ebintu byatandise okukubagana wansi ne waggulu munda mu Ssabo, olwo abaserikale nekabula kata bafubutuke emisinde olw'okutya naye oluvannyuma ‘Jjajja Kayonza' n'abagumya ng'agamba nti, ‘Omusambwa' gwe gwabadde guzze okukola ku byetaago byabwe.\n"…Jjajja..jjajja tusanyuse okukulaba obwedda tukulinze ne bazzukulubo wano obakolere ku buzibu bwabwe bwe balina," bw'atyo John Kimbugwe bwe yawuliddwa ng'ayeeyogeza yekka.\nOluvannyuma, ekigambibwa okuba ‘Omusambwa' kyatandise okusinda eno nga bwekikubaganya endege nga ‘Jjajja' Kayonza' bw'akisaba kikkirize kitunule munsonga z'Akazzukulu.\n‘Omusambwa gwasabye enkoko n'embuzi kyokka abazzukulu n'ebategeeza nti baabaddeko na Nkoko, yokka.\nWakati mu kwegayirira, ‘Omusambwa' gwakkirizza okutwala enkoko, n'okukola ku byetaago byabwe.\n" Kituufu mulabika ebizibu naye temweyibaala nti bijja kukolebwaako nga temuwaddeyo byetaagisa. Ekisooka buli omu alina okuleeta amagi ga goonya, ag'ennyonyi enyange wamu n'ekikopo ky'amaziga kimu, nsuubira buli omu ampulidde? Oyo yenna awulira nga taasobole bino kubireeta, teekateekawo akasente akawera k'ojja okuleeta nze kennyini mbyefunire….." bwegutyo ‘Omusambwa' bwegugambibwa okuba nga gwategeezezza.\nAbaserikale oluvannyuma beeyanjulidde John Kimbugwe akolanga ‘Jjajja Kayonza' era ng'ono n'akataayi teyalinze kusala n'ateekako kakokola tondeka nnyuma.\nYe Ssemwanga, eyabadde yekwese emabega w'olugoye olwabadde lusibiddwa munda mu ssabo nga yeefudde okuba ‘Omusambwa' naye ebintu byamusobedde n'atandika okujugumira ng'eno bw'assiza okumu okumu.\nOno yalabye abaserikale batandise okuwenjula olutimbe lweyabadde yekweseemu, n'ayogera mu ddoboozi ery'omwanguka nti, "Bassebo nsaba kisonyiwo, eno si yenkola yange era byonna byemuwulidde, temubitwala nti bituufu wabula mbadde neyiiya!"\nEkyaddiridde, baserikale kukwata ‘Musambwa' nebagwolekeza ku Poliisi yoku CPS mu Kampala, era neguggulibwaako emisango okuli ogw'okwefuula kyegutali, okujja ssente ku bantu mungeri y'olukujjukujju, okufera, n'emisango emirala mingi, era nga giri ku fayiro namba SD:18/30/11/2018.\nHanson Baliruno aziimudde ebiragiro by'ekkanisa: Akoze vidiyo ng'anyiga byanabiwala ebyamyuka\nAbasajja abateeka olukuunya ku bakazi baabwe babamalako ekyagala\nAbantu temubagoba ku city Square


Bukedde Online - Asuddewo omwana n'agenda okwetunda\nOmukazi eyasiruwazza abasajja n'ababba azirise nga bamukutte\nPOLIISI y’e Kawaala eggalidde omuwala eyasudde omwana ku mizigo oluvannyuma n’adduka.\nSharon Najjemba ow’e Kawaala Zooni 2 yakwatiddwa poliisi y’e Kawaala oluvannyuma lwa baliraanwa be okugenda ku poliisi n’omwana ono gwe baagambye nti yamusudde obudde bukya.\nNajjemba okukwatibwa kyaddiridde omu ku batuuze b’e Kawaala okumusanga mu kifo ekimu mu Kampala omwetundira bamalaaya gy’abadde yeekukumye nga kigambibwa nti okumusuulawo abadde agenze kwetundira eyo.\nNajjemba yategeezezza poliisi nti omusajja abadde takyalabirira mwana nga yabasulawo n’agenda mu kyalo e Bugerere nga n’oluusi babadde bakuba ku ssimu ze nga tazikwata kwe kusalawo yeetunde asobole okufuna ky’alya n’omwana we.\nOmutuuze, Frank Kajubi apangisa ku nnyumba Najjemba kw’asula yategeezezza nti wiiki bbiri emabega babadde n’obutakkaanya nga n’oluusi abawulira bayomba n’okulwanira mu nju wabula nga tamanyi kibatabula.\nAgnes Kiiza akola ku nsonga z’abaana n’amaka ku poliisi eno yategeezezza nti Najjemba agenda kutwalibwa mu kkooti avunaanibwe omusango gw’okutulugunya omwana wabula n’asaba abasajja okuyambanga ku bakazi baabwe nga bali mu buzibu kuba oluusi obuzibu bwe batuukako buva ku basajja butabalabirira.\nOmuyimbi G Snake bamukubidde mu bbaala ffeesi n'ewulubala\nGiigino emize gy'abawala egigoba abasajja\nAbaana abatamanyi laavu y'abazadde bombi beeyongedde


Bayibuli eyogera kki ku kutondebwa n’okweyubula kw’ebiramu?\nEkigendeerwa ky’okuddamu kuno ssi kulaga biki sayansi byeraga ku kutondebwa ngakwolekanye n’okweyubula kw’ebiramu. Ekigendererwa ky’emboozi eno kwekunyonyola lwaki, okusinziira ku Bayibuli, waliwo okuwakanya oba okubaganya ebirowoozo ku kutondebwa ngakwolekanye n’okweyubula kw’ebiramu. Abaruumi 1:25 egamba. “kubanga amazima ga Katonda baagawaanyisaamu obulimba, ne basinzanga ne baweerezanga ekitonde okusinga Omutonzi, eyeebazibwa emirembe n'emirembe, Amiina.”\nEnsonga enkulu mu kuwakanya kw’okutondebwa vs okweyubula kwebiramueri nti banasayansi abakkiriza mu kweyubula kwebiramu tebakkiriza oba bawakanyi ku nsonga z’obwakatonda. Waliwo abamu abalina akakwate ku kweyubula kwebiramu okulina okakwate ku Katonda. Abalala balowooza Katonda gyali wabula talina wabula talina ngeri yonna gyeyetaba mu nsonga z’ensi era buli kintu kitambula awatali kutataganyizibwa, nga bwebyatondebwa okuba. Bangi batunuulira ebyali bizuuliddwa nebamaliriza nti okweyubula kw’ebiramu kwekusobola okunyonyola ebyali bizuuliddwa okusinga okutondebwa. Wabula, ensonga esinga okwogerwako mu kuwakana kwonna eri nti okweyubula tekukwatagana na Bayibuli n’okukkiriza mu Katonda.\nKikulu okutegeera nti banasayansi abamu bakkiriza mu kweyubula kwebiramu era ne mu Katonda era ne mu Bayibuli nga tebasanze kwekontana kwonna mu byo. Wabula banasayansi abasinga abakkiriza mu kweyubula bakkiriza nti obulamu bweyubula awatali kwenyigiramu kwa muntu yenna aw’amanyi. Ebyogerwa ku kweyubula kw’ebiramu okw’ennaku zino ebitekebwa ebikirizibwa ebisinga bujude sayansi yekka.\nWaliwo ebintu eby’omwoyo ebivuga ensonga zino zonna. Eri abo abatakkiriza mu Katonda, walina okubaawo okunyonyola okulala okutalimu Mutonzi okulaga engeri endala ensi n’obulamu gyebwajja okubaawo. Newankubadde okukkiriza mu kweyubula kw’ebiramu kwava mabega nga Charles Darwin (Soma Kalooli Dawini) tanabaawo, yeyasooka okulaga endowooza, eraga okweyubula wekwava era alaga nti kwava mu mbera z’ebiramu ez’obutonde. Dawini olumu yeyitanga Omukristaayo, wabula olw’ebizibu ebyatuukawo mu bulamu bwe, yegaana Obukristaayo era neyegaana okubaawo kwa Katonda.\nEkigendererwa kya Dawini tekyali kulaga nto Katonda taliiyo era teyalaba ndowooza ye nti eraga Katonda okuba nti taliyo. Wabula, eby’embi, y’engeri ebirowoozo bye gyebitwalibwamu abo abagala okulaga nti Katonda taliyo oba abatakkiriza mu Katonda. Ensonga emu lwaki Abakkiriza leero bagaana ekirowoozo ky’okweyubula kw’ebiramu ekyenaku zino eri nti kija kisibidwako endowooza ezigaana okubaawo kwa Katonda. Banasayansi abakkiriza mu kweyubula kw’ebitonde nabo tebasobola kukkiriza nti ekigendererwa kyabwe kwekuwa enyinyonyole endala eraga obuvo bw’obulamu okusobola okusima omusingi ogulaga nti Katonda taliiyo. Kyokka, okusinziira ku Bayiuli, eyo y’ensonga lwaki endowooza y’okweyubula kwebiramu egobererwa mu ngeri gyetujiraba egobererwa leero.\nBayibuli etugamba, “Omusirusiru ayogedde mu mutima gwe nti Siwali Katonda.”(Zabbuli 14:1; 53:1). Bayibuli era egamba nti abantu tebalina kwekwasa kwonna obutakkiriza mu Katonda. “Kubanga ebibye ebitalabika okuva ku kutonda ensi birabikira ddala nga bitegeererwa ku bitonde, obuyinza bwe obutaggwaawo n'obwakatonda bwe; babeere nga tebalina kya kuwoza: kubanga, bwe baamanya Katonda, ne batamugulumizanga nga Katonda newakubadde okumwebazanga, naye ne bagobereranga ebitaliimu mu mpaka zaabwe, omutima gwabwe omusirusiru ne guzikirizibwa.”(Abaruumi 1:20). Okusinziira ku Bayibuli, omuntu yenna agaana okubeerawo kwa Katonda musiru. Obusiru tebutegeeza nti butegeeza nti omuntu oyo talowooza. Olw’okusoma kwabwe, banasayansi abakkriza mu Kweyubula kw’ensi bagezi era balowooza. Obusiri bulaga okulemererwa okuteeka mu nkola okumanya. Engero 1:7 egamba “Mu kutya Mukama okumanya mwe kusookera: Naye abasirusiru banyooma amagezi n'okuyigirizibwanga.”\nAbattakkiriza mu kubeerawo kwa Katonda era nga bawagira okuweyubula kw’ebiramu ebiseera ebisinga banyooma okutonda kw’ensi era n’engeri ey’obukugu obutasobola muntu yenna Katonda bweyakozesa okutonda ensi okuba nti tebusaana kukolebwako kunonyereza kwa sayansi kubanga tekugwa mu lubu lwa sayansi. Ekintu kyona okutwalibwa okuba ekyasayansi, bagamba kirina okuba nga kiri nakyo (Natural) oba nga kisoboka okukwatiibwako okulabibwako n’okusomebwako. Okutonda kw’ensi kuli wabweru w’amateeka g’ensi eri nakyo. Olw’okuba nti Katonda tasobola kukeberebwa, n’olw’ekyo, okwoza kwabanasayanzi kuli nti, okutondebwa kwensi tekusobola kutwalibwa mu kiti kya sayansi oba tekusobola okutwalibwa nga sayansi.\nOkweyubula kw’ebiramu tekusobola kulabibwa oba kukeberebwa era ky’ekimu n’amagezi agali mu ngeri ebintu gyebyatondebwa wabula ekyo tekirabika ng’ensonga eri abakkiriza mu kweyubula wabula nga tebakkiriza mu Katonda. Olw’ensonga, buli kizuulwa oba kyali kizuuliddwa kisengejezebwa okuyita mu ndowooza eyasengekebwa era nekirizibwa edda, ey’ebintu okuba nti byetandikawo era n’ebyebezaawo nga bakola kino nga tebakkiriza nyonyonyola ndala yonna ku nsonga eyo.\nObuvo bw’ensi wamu n’obuvo bw’obulamu tebisobola kukeberebwa oba kulabibwa. Byombi okutondebwa kw’ensi n’okweyubula kw’ebiramu byetaaga okukiriza okwenjawulo okusobola okukkirizibwa. Tetusobola kuddayo mu budde ensi weyatandikira kulaba ntandikwa yaayo oba obuvo bw’obulamu mu nsi. Abo abagaana okutondebwa kw’ensi bakikola nga basinziira ku nsonga zezimu ezilina okubakaka okugaana endowooza y’okweyubula kw’ebiramu.\nOkutondebwa kw’ensi bwekuba nga kutuufu, kitegeeza nti waliwo Omutonzi atulinako obwananyini. Okweyubula kwebiramu kuwa abatakkiriza Katonda omsingi okunyonyola engeri obulamu gyebwatandika awatali Katonda. Olw’ensonga eyo, endowooza empya ez’okweyubula kw’ebiramu zikola mu kifo “ky’olugero lw’okutondebwa kw’ensi” okunyonyola kw’obuvo bwensi eri abo abatakkiriza mu Katonda era abagaana okubeerawo kwa Katonda.\nBayibuli eyogera bulungi: Katonda ye Mutonzi. Enzivuunul endala yonna eya sayansi egezaako okujawo Katonda okwenyigira mu ntandikwa tekwatagana na byawandiikibwa.